Ular sawa kekenyangan telan kambing dalam kandang
Oleh AZAHAR HASHIM

23 Jun 2022, 10:19 pm
KULIM – Seorang wanita terkejut menemui seekor ular sawa dalam keadaan kekenyangan dipercayai selepas menelan kambing di sebuah kandang di Kampung Kuala Nau, Labu Besar di sini hari ini.
Pegawai Angkatan Pertahanan Awam (APM) Daerah Kulim, Leftenan (PA) Mohd. Faizol Ab. Aziz berkata, pengadu berusia 25 tahun itu memaklumkan dia terdengar bunyi bising kambing dalam kandang milik ahli keluarganya di belakang rumah.
Katanya, dia kemudian memeriksa kawasan kandang tersebut sebelum menemui reptilia sepanjang lima meter dengan berat kira-kira 80 kilogram.
“Dia menemui ular sawa yang kekenyangan dipercayai setelah menelan kambing di dalam kandang tersebut.
“Pengadu memaklumkan kandang itu menempatkan 30 ekor kambing dan mengadu tiga ekor haiwan ternakan itu termasuk seekor anak kambing hilang,” katanya di sini hari ini.
Menurutnya, anggota APM mengambil masa kira-kira 15 minit untuk menangkap ular berkenaan.

“Ular sawa itu dibawa ke Pejabat APM Daerah Kulim sebelum dihantar ke Jabatan Perlindungan Hidupan Liar dan Taman Negara (Perhilitan) Kedah untuk tindakan lanjut,” ujarnya. – KOSMO! ONLINE


Lemas semasa cuba baiki kolam pancing
Oleh ZAKKINA WATI AHMAD TARMIZI

23 Jun 2022, 10:32 pm
JEMPOL – Seorang lelaki berusia 29 tahun ditemui lemas di sebuah kolam pancing di Felda Raja Alias 2 di sini petang tadi.
Ketua Balai Bomba dan Penyelamat Bandar Seri Jempol, Penolong Kanan Penguasa Bomba, Mohd. Hazreen Mohd. Zahar berkata, mayat mangsa, Muhammad Shafiq Mohamad Salleh ditemui kira-kira pukul 2 petang.
“Kami menerima panggilan kecemasan dan setibanya di lokasi kejadian, pihak bomba dimaklumkan terdapat seorang lelaki lemas dalam kolam pancing.
“Kami menggunakan teknik pencarian melalui permukaan air bagi mengesan mangsa. Kami menjumpai mangsa selepas 10 minit pencarian dalam keadaan tertiarap di dalam air.
“Mangsa dipercayai sedang membaiki kolam pancing bersama seorang rakannya ketika kejadian,” katanya hari ini.
Mohd. Hazreen berkata, kolam pancing berkenaan dianggarkan sedalam dua meter.

“Mayat mangsa diserahkan kepada pihak kesihatan dan telah disahkan meninggal dunia oleh Hospital Jempol,” katanya. – KOSMO! ONLINE


Ranking Malaysia melonjak ke-147 dunia
Oleh MUHAMAD ARDIE PUTRA SUHAIMI

23 Jun 2022, 8:05 pm
PETALING JAYA – Skuad Harimau Malaya sah menjadi antara negara yang mengutip mata tertinggi selepas kedudukan ranking negara kini melonjak ke tangga ke-147 dalam senarai terbaharu dikeluarkan Persekutuan Bola Sepak Antarabangsa (FIFA) sebentar tadi.
Berdasarkan senarai tersebut, Malaysia yang dikendalikan oleh Kim Pan-gon melonjak tujuh anak tangga berbanding kedudukan ke-154 yang dicatat pada kemas kini terakhir, Mac lepas.
Selain Malaysia, tiga lagi negara yang meraih kedudukan keputusan positif adalah Kazakhstan di ranking ke-114 (11 anak tangga), Cuba (167/10 anak tangga) dan Greece (48/tujuh anak tangga).
Sebagai rekod, pasukan kebangsaan yang layak ke Piala Asia 2023 secara merit mengumpul 1057.59 mata keseluruhan dengan penambahan 22.53 mata berbanding sebelum ini.
Lebih menarik, skuad negara berada di kelompok negara ke-26 di benua Asia dan keempat terbaik di rantau Asia Tenggara selepas Vietnam di ranking ke-97, Thailand (111) dan Filipina (134).
Sementara itu, juara Piala Dunia lima kali, Brazil kekal sebagai pasukan No. 1 disusuli Belgium di tempat kedua dan Argentina tangga ketiga. – KOSMO! ONLINE


Nelayan terjatuh bot ditemui lemas
Oleh SHAMSUL KAMAL AMARUDIN

23 Jun 2022, 10:49 pm
LUMUT – Seorang lelaki yang dipercayai terjatuh dari bot ketika melakukan kerja pemunggahan ikan di jeti sebuah kilang pemprosesan ikan di Kampung Acheh, Sitiawan ditemui lemas petang tadi.
Mayat mangsa, Ahmad Sukri Salleh, 35, dijumpai pada kedalaman 4.5 meter di lokasi sama dia dilaporkan terjatuh oleh orang ramai yang membantu mencarinya.
Ketua Operasi Balai Bomba dan Penyelamat Sitiawan, Khairul Azizi Kamarudin berkata, pasukan itu menerima panggilan kecemasan pada pukul 4.57 petang sebelum sepasukan anggota bergegas ke tempat kejadian.
“Kami difahamkan ketika kejadian mangsa bersama beberapa rakan sedang memunggah kotak ikan dari bot untuk diletakkan di atas jeti.
“Mangsa dikatakan berada di atas bot, manakala rakannya di atas jeti menerima kotak ikan tersebut dan mengalihkan ke tempat lain, apabila tiba-tiba mendapati mangsa sudah tiada di atas bot,” katanya ketika dihubungi di sini malam ini.
Khairul Azizi berkata, rakan mangsa memberitahu ketika kejadian enjin bot sedang berfungsi dan kemungkinan bunyi bising daripada enjin tersebut menyebabkan mereka tidak menyedari mangsa telah terjatuh ke dalam laut.

Menurut beliau, rakan mangsa cuba mencarinya namun tidak berjaya sebelum menghubungi pasukan bomba untuk mendapatkan bantuan lanjut.
Kata beliau, mangsa yang disahkan meninggal dunia dan diserahkan kepada pihak polis untuk tindakan lanjut dan operasi tamat sepenuhnya pada pukul 5.55 petang.
Sementara itu, Ketua Polis Daerah Manjung, Asisten Komisioner Nor Omar Sappi mengesahkan kejadian itu dan penemuan mayat mangsa. – KOSMO! ONLINE


Polis lakukan siasatan menyeluruh kes kematian Baby Syifaa
Oleh NOR SHAFAWATI YUP

23 Jun 2022, 10:41 pm
SEREMBAN – Polis Diraja Malaysia telah melengkapkan siasatan secara menyeluruh berhubung kes kematian bayi perempuan berusia 15 bulan Nour Rania Asyifaa Yuseri atau Baby Syifaa ketika dibawah jagaan pusat asuhan di Taman Nusari Aman, Bandar Sri Sendayan di sini, Februari lalu.
Ketua Polis Negeri Sembilan, Datuk Ruslan Khalid berkata, siasatan merangkumi sudut keterangan saksi mahupun teknikal dengan penggunaan kaedah forensik serta khidmat pakar patalogi dan kimia.
“Kertas siasatan telah dirujuk kepada Ketua Unit Pendakwaan Negeri Sembilan sehingga ke pihak Peguam Negara. Kes disiasat di bawah Seksyen 31 Akta Kanak-Kanak 2001.
“Arahan telah diberi oleh pihak Peguam Negara supaya inkues diadakan untuk mengenal pasti punca kematian,” katanya dalam kenyataan di sini hari ini.
Ruslan berkata, kes untuk pendengaran inkues telah ditetapkan pada 29 Jun ini.
Kosmo! hari ini melaporkan isteri Pemangku Raja Johor, Che’ Puan Besar Khaleeda Bustamam menggesa kerajaan untuk menyiasat semula kes kematian Baby Syifaa.

Khaleeda menerusi hantaran di Instagram miliknya memaklumkan pendapat yang mengatakan kecederaan bayi itu berpunca akibat terjerut tali buaian adalah tidak masuk akal.
“Bagi saya tidak masuk akal Baby Syifaa terjerut buai dengan ada kesan luka di kakinya seperti dia diheret,” tulisnya dalam hantaran berkenaan. – KOSMO! ONLINE


Trend papar keputusan SPM gagal tidak patut dibanggakan – Iman Troye
Oleh KOSMO!

23 Jun 2022, 7:45 pm
PETALING JAYA – Penyanyi Iman Troye berpendapat trend berkongsi keputusan gagal bagi Sijil Pelajaran Malaysia (SPM) 2021 dalam media sosial seperti yang tular baru-baru ini tidak sepatutnya dibanggakan seperti dilakukan oleh sesetengah individu.
Menurut Iman atau nama sebenarnya Siti Nur Alyssa Sahabudin, 20, situasi sebegitu tidak wajar dibanggakan kerana mampu mempengaruhi pelajar lain supaya tidak perlu belajar bersungguh-sungguh untuk mendapatkan keputusan cemerlang.
“Saya sendiri pernah berperang dengan peperiksaan SPM pada tahun 2019. Cabaran belajar zaman sekarang dengan kepesatan teknologi media sosial bukanlah mudah.
“Begitu juga dengan mereka yang bergelut belajar di era pandemik Covid-19. Namun, tabik kepada mereka yang tidak lemah semangat dan menjadikan ujian atau cabaran sebagai alasan,” katanya.
Dalam pada itu, pelantun lagu Teman itu berkata, pencapaian diraih pelajar yang berjaya menerusi inisiatif dilakukan cukup membanggakan.
“Tiada apa saja yang mustahil dalam hidup ini. Kesungguhan dan semangat untuk membuktikan peningkatan dalam hidup mahupun pelajaran mampu memberikan pengakhiran yang indah.

“Tiada alasan untuk berjaya. Hanya mereka yang memberi alasan saja sering buntu dalam kehidupan.
“Malah kita belajar untuk mendapat gred atau keputusan yang baik, bukan sebaliknya,” katanya.
Sementara itu, Pengasas PTTI, Siti Farhana Abu Osman atau lebih mesra disapa Cikgu Fana memanjat kesyukuran kerana peningkatan gred membabitkan pelajar bimbingan mereka.
“Mesej pelajar cemerlang SPM, Nur Anis dalam Instagram (IG) yang diterima cukup mengujakan saya. Bagaimana dia memuji usaha kami sebagai cikgu PTTI, buat saya sayu.
“Syabas saya ucapkan kepada lebih 5,247 pelajar kami yang mendapat keputusan SPM kali ini. Termasuklah hampir 200 yang berjaya menaikkan gred dari G ke A,” katanya,” ujarnya.
Terdahulu, Iman dan PTTI baru-baru ini turut menawarkan ganjaran berupa wang tunai sebanyak RM300 kepada calon yang berjaya meraih peningkatan gred G kepada A dalam SPM 2021.- KOSMO! ONLINE


Bekas kekasih hadir majlis kahwin pakai gaun pengantin
Oleh KOSMO!

23 Jun 2022, 7:30 pm
BEIJING – Sebuah majlis perkahwinan di China terganggu gara-gara bekas teman wanita pengantin lelaki hadir ke acara itu dengan memakai gaun pengantin, lapor laman berita Berita Hits.
Dalam kejadian di bandar Baoji dalam wilayah Shaanxi itu, pengantin lelaki yang hanya dikenali sebagai Zhang tiba lebih awal pada majlis perkahwinannya untuk membantu dekorasi serta menyusun kerusi dan meja.
Tidak lama kemudian,  tetamu mula hadir dengan ramai menyampaikan ucapan tahniah buat pengantin.
Bagaimanapun, ketika acara berlangsung lancar, para tetamu terkejut melihat kehadiran  seorang wanita lain yang turut memakai gaun pengantin.
Wanita itu berdiri dari jauh sambil memandang tepat ke arah pengantin lelaki dengan riak marah dan kecewa.
“Saya berada di sini hari ini, jadi perkahwinan ini tidak boleh berlangsung,” jerit wanita berkenaan.

Selepas diselidiki, wanita itu sebenarnya bekas kekasih kepada pengantin lelaki.
Mereka dikatakan sudah lama menjalin hubungan cinta tetapi berpisah disebabkan keluarga masing-masing gagal mencapai kata sepakat mengenai hal perkahwinan.
Pada ketika itu, Zhang dilaporkan mula bercinta dengan wanita lain yang merupakan pengantin perempuan sebenar dan memutuskan hubungannya dengan kekasih lamanya.
Kerana marah dan kecewa, wanita tersebut hadir untuk mengganggu majlis perkahwinan Zhang.
Tidak dinyatakan sama ada acara perkahwinan Zhang dengan calon isterinya itu tetap diteruskan atau sebaliknya. – Agensi


Kebolehpasaran graduan TVET KPLB pada tahap 87.53 peratus
Oleh NUR SYAZWANA MANSOR

23 Jun 2022, 7:51 pm
SUNGAI PETANI – Insitusi Pendidikan Teknikal dan Latihan Vokasional (TVET) di bawah seliaan Kementerian Pembangunan Luar Bandar (KPLB) mencapai kebolehpasaran yang tinggi iaitu sebanyak 87.53 peratus pada tahun lalu.
Menteri Pembangunan Luar Bandar, Datuk Seri Mahdzir Khalid berkata, angka tersebut melebihi sasaran 86.7 peratus bagi graduan insitusi pengajian tinggi dan insitusi TVET awam.
Katanya, perkara itu menunjukkan pelajar lepasan KPLB kini berada di landasan yang tepat dalam pembangunan tenaga kerja berkemahiran serta menepati keperluan industri.
“Kaedah kerjasama strategik bersama pemain industri menjadi asas kepada kejayaan ini.
“Model sama telah diguna pakai oleh universiti terkemuka termasuk di United Kingdom yang menjalin kerjasama dengan syarikat gergasi seperti Rolls Royce,” katanya selepas merasmikan Ekspo Institusi Pendidikan [email protected] 2022 di sini hari ini.
Ujar beliau, TVET juga dikenal pasti sebagai pemacu perubahan dalam Rancangan Malaysia Ke-12 dengan peruntukan berjumlah RM6.6 billion

“Daripada jumlah tersebut, sejumlah RM761.97 juta telah diperuntukkan untuk program TVET,” jelasnya.
Beliau menambah, KPLB akan terus memberi tumpuan dalam menyokong pembangunan modal insan bagi meningkatkan penglibatan golongan belia luar bandar dalam arus pembangunan melalui penyediaan kemudahan dan peluang pendidikan dalam bidang TVET.
“Sehingga 31 Mac lalu, seramai 48,800 pelatih sedang mengikuti pengajian di institusi [email protected] dan dijangkakan jumlahnya akan mencecah 60,000 pelatih apabila pengambilan sesi Julai ini bermula,” katanya. – KOSMO! ONLINE


GeoHASiL mudahkan urusan pelaksanaan, pematuhan cukai HASiL
Oleh NORHAFIZAN ZULKIFLI

23 Jun 2022, 7:30 pm
KUANTAN – Lembaga Hasil Dalam Negeri Malaysia (LHDNM) melancarkan aplikasi GeoHASiL bagi memantapkan pelaksanaan operasi penguatkuasaan dan meningkatkan kadar pematuhan cukai secara sukarela dalam kalangan rakyat di Malaysia.
Ketua Pegawai Eksekutif LHDNM , Datuk Mohd Nizom Sairi berkata, aplikasi yang dibangunkan sendiri oleh LHDNM itu merupakan inisiatif baharu dalam memudahkan pegawainya menjalankan tugas risikan, pengesanan, penguatkuasaan dan pendidikan cukai sekali gus membantu LHDNM melaksanakan peranannya sebagai pentadbir cukai langsung negara.
“Dengan adanya aplikasi GeoHASiL ini, kaedah Lawatan Banci Bisnes (LBB) yang dilaksanakan secara manual sebelum ini akan dapat dilaksanakan secara digital dan dalam talian di mana pemetaan premis perniagaan di sesebuah lokaliti akan mengguna pakai aplikasi google maps.
“Di samping itu, jejak sistem kedudukan global (GPS) telah diwujudkan bagi membolehkan pengguna melihat kedudukan semasa dan maklumat yang diperolehi boleh disimpan untuk dianalisis serta diguna pakai pada masa hadapan,” katanya.
Dalam pada itu, satu majlis pelancaran aplikasi telah diadakan bersempena Program Lawatan Konsultasi Hasil (LKH) dan Program Keluarga Hasil dan Komuniti (HATI) yang merupakan antara pendekatan murni LHDNM turun padang bagi mendekati rakyat berkaitan hal ehwal percukaian.
Mohd Nizom berkata, penggunaan aplikasi GeoHASiL juga dapat memudahkan cara kerja LHDNM kepada cara lebih moden dan terkini berdasarkan kepada ketepatan data yang diperolehi.

“Aplikasi yang boleh diakses pada bila-bila masa ini juga menyokong elemen penjimatan masa dan pengumpulan pelbagai data yang boleh dipercayai.
“Dengan semua kelebihan yang ada pada aplikasi ini, ia diyakini mampu membantu LHDNM memberikan perkhidmatan percukaian yang terbaik kepada rakyat dan negara,”ujarnya. – KOSMO! ONLINE


Kemelut 8 tahun Shila Amzah bersama media berakhir
Oleh HARYATI KARIM

23 Jun 2022, 7:12 pm
KUALA LUMPUR – Penyanyi Shila Amzah menzahirkan kelegaan selepas ‘perang dingin’ selama lapan tahun bersama pihak media Melayu berakhir dalam satu pertemuan hati ke hati di Restoran Puteri, Sungai Penchala, Kuala Lumpur di sini.
Dalam pertemuan selama tiga jam tersebut, Shila dan pihak media saling bermaafan sekali gus menamatkan konflik yang tercetus susulan kes saman menyaman lapan tahun lalu.
“Saya berasa lega untuk meneruskan hari yang mendatang dengan lebih tenang selepas pertemuan bersama media ini.
“Sebenarnya perasaan untuk berdamai ini telah timbul ketika saya hamil pada 2019, tetapi mungkin Allah belum makbulkan ketika itu kerana masanya belum sesuai.
“Andai pertemuan bersama media berlaku pada lapan tahun lepas, mungkin tidak akan sedamai ini kerana cara pemikiran saya hari ini sudah jauh berubah dan lebih matang.
“Saya tidak mahu lagi menanggung beban di bahu saya kerana kemelut ini. Saya sudah tidak larat,” ujar Shila penuh jujur.

Dalam pada itu, Shila atau nama sebenarnya Nur Shahila Amir Amzah, 32, berharap konfliknya bersama media dijadikan pengajaran oleh rakan selebriti lain.
“Saya hendak beritahu rakan-rakan artis yang lain supaya elakkan dan jangan buang masa turun naik mahkamah jika ada masalah dengan mana-mana pihak, sebaliknya selesaikan dengan cara yang baik.
“Saya tidak mahu orang lain melalui perkara yang sama, sesukar mana pun berdamailah kerana tiada perkara baik muncul dari konflik tersebut selain masa terbuang dan banyak berhabis wang ringgit,” kongsinya penyanyi lagu Khilaf Asmara itu lagi.
Sekitar Mac lalu, Shila dalam satu temu bual dalam program Melodi, TV3 meluahkan kekesalannya atas tindakan saman terhadap sekumpulan wartawan pada 2015 dan memohon maaf kepada media yang terkesan.
Kata Shila, pengalaman berkenaan satu pembaziran besar kerana jumlah wang yang dihabiskan untuk turun naik mahkamah sebenarnya boleh membeli sebuah rumah. – KOSMO! ONLINE


Keputusan Sijil Tinggi Agama Malaysia dikeluarkan 30 Jun ini
Oleh MOHD. HUSNI MOHD. NOOR

23 Jun 2022, 7:13 pm
PUTRAJAYA – Kementerian Pendidikan Malaysia (KPM) memaklumkan keputusan peperiksaan Sijil Tinggi Agama Malaysia (STAM) Tahun 2021 akan dikeluarkan pada 30 Jun ini.
KPM menerusi satu kenyataan hari ini berkata, calon sekolah boleh mendapatkan keputusan peperiksaan STAM daripada sekolah masing-masing mulai pukul 10 pagi hari berkenaan.
Menurutnya, bagi calon persendirian, slip keputusan peperiksaan STAM akan dihantar melalui pos pada 30 Jun ini.
“Di samping itu, calon sekolah dan calon persendirian juga boleh membuat semakan keputusan melalui dua kaedah iaitu semakan secara dalam talian dan sistem pesanan ringkas (SMS).
“Bagi semakan secara dalam talian, ia boleh dilakukan menerusi pautan myresultstam.moe.gov.my mulai pukul 10 pagi pada 30 Jun 2022 sehingga pukul 6 petang pada 6 Julai 2022.
“Bagi semakan menerusi SMS pula, boleh mendapatkan rumusan keputusan STAM 2021 dengan menaip STAM<jarak>NoKP<jarak>AngkaGiliran dan hantar ke 15888,” katanya.

Katanya, sistem semakan keputusan peperiksaan ini akan diaktifkan mulai pukul 10 pagi pada 30 Jun 2022 sehingga pukul 6 petang pada 6 Julai 2022.- KOSMO! ONLINE


Mohon doa, Mona Allen enggan ulas isu berhijab
Oleh MOHAMMAD SHAHEMY AZMI

23 Jun 2022, 7:30 pm
PETALING JAYA – Perkongsian foto memakai hijab oleh pelakon cantik Mona Allen dalam Instagram miliknya sejak akhir-akhir ini mengundang persepsi segelintir netizen bahawa dirinya sudah pun menutup aurat.
Mona atau nama lengkapnya Munna Hafiraneza Allen, 36, ketika dihubungi Kosmo! bagaimanapun enggan mengulas tentang hal tersebut dan meminta supaya mendoakan dirinya yang baik-baik sahaja.
“Buat masa sekarang saya tidak berani untuk memberikan sebarang kenyataan tentang penampilan ini.
“Apa-apa pun saya minta supaya doakan perkara yang baik-baik sahaja,” katanya kepada Kosmo!
Pada masa sama, pelakon berusia 37 tahun itu mengakui niat untuk mengenakan hijab sudah ada, namun bimbang jika dia berkata lebih, takut perkara tidak sepatutnya seperti membuka semula hijab akan terjadi pada kemudian hari.
“Saya cuma takut jika saya berkata apa-apa, esok lusa tiba-tiba saya kembali tampil tanpa hijab. Nanti saya kena kecam dengan netizen pula.

“Apa-apa pun, minta doa yang baik-baik. Saya pun dalam proses nak perbaiki diri untuk menjadi seorang ibu dan isteri yang lebih baik,” katanya.
Berkongsi mengenai perkembangan kehamilan, Mona yang kini sedang sarat hamil tujuh bulan dijangka melahirkan cahaya mata sulungnya sekitar bulan September nanti.
Kata isteri kepada pelakon dan pengarah, Pekin Ibrahim itu, dia sudah menyediakan persiapan dan kelengkapan untuk menyambut kelahiran bayinya sebanyak 70 peratus.
“Persiapan belum lengkap lagi. Untuk bersalin dan berpantang pula, saya akan melahirkan cahaya mata di Kuala Lumpur sahaja dan dijaga oleh ibu di sini. Insya-Allah semoga dipermudahkan urusan,” jelasnya.
Sekadar info, Mona mendirikan rumah tangga dengan Pekin atau nama sebenarnya Mohd. Iznan Ibrahim, 40, pada 7 Disember 2018. – KOSMO! ONLINE


173,498 pekerja terima tuntutan faedah kes Covid-19 RM186 juta
Oleh MOHD. RAFIE AZIMI

23 Jun 2022, 7:24 pm
ALOR SETAR – Seramai 173,498 pencarum Pertubuhan Keselamatan Sosial (Perkeso) telah menerima tuntutan faedah kes Covid-19 dengan nilai keseluruhan RM186 juta sejak dua tahun lalu.
Timbalan Menteri Sumber Manusia, Datuk Awang Hashim berkata, tuntutan faedah itu dibuat menerusi Akta 4 dan Akta 789 membabitkan mereka yang dikuarantin, dijangkiti Covid-19 dan meninggal dunia akibat penyakit itu.
Katanya, seramai 215,751 permohonan membabitkan Akta 4 diterima daripada pekerja tempatan manakala 16,530 permohonan lagi daripada pekerja asing.
“Daripada jumlah itu, sebanyak 158,691 permohonan pekerja tempatan dan 13,740 lagi permohonan daripada pekerja asing telah diluluskan serta dilangsaikan bayaran kepada mereka.
“Sementara di bawah Akta 789 pula, sebanyak 1,465 permohonan diterima dengan 1,067 sudah pun diluluskan dan dibuat bayaran,” katanya pada sidang akhbar sempena Simposium Keharmonian Perusahaan Wilayah Utara di sebuah hotel di sini hari ini.
Akta 4 melibatkan pencarum terdiri daripada pekerja yang mempunyai majikan manakala Akta 789 melindungi individu yang bekerja sendiri dan mencarum di bawah Skim Keselamatan Sosial Pekerjaan Sendiri (SKSPS).

Menurut Awang, Perkeso masih menerima permohonan tuntutan faedah tersebut dengan sebahagian daripada kes berkenaan masih lagi berada di peringkat siasatan serta pengumpulan data.
“Ada permohonan tuntutan yang tidak cukup dokumen, data atau sebagainya yang mana keadaan itu menyebabkan pembayaran belum boleh dilaksanakan.
“Namun begitu, kita tetap teruskan proses siasatan dan jika mereka layak, Perkeso pasti akan buat bayaran,” katanya. – KOSMO! ONLINE


Musang King menjadi di Pulau Pinang, Perak
Oleh NORUL AKMA MOHD.ZAIN

23 Jun 2022, 7:08 pm
SEBERANG PERAI – Pengeluaran buah durian tahun ini amat memberangsangkan terutama Musang King meskipun keadaan cuaca tidak menentu melanda Pulau Pinang dan Perak sejak kebelakangan ini.
Timbalan Menteri Pertanian dan Industri Makanan 1, Datuk Seri Ahmad Hamzah berkata, keadaan itu menyebabkan harga jualan bagi buah durian Musang King turun sehingga RM35 sekilogram berbanding sebelum ini dijual sekitar RM50 sehingga RM70 sekilogram.
“Sebelum ini, kita menjangkakan pengeluaran buah durian untuk musim kali ini adalah berkurangan berbanding tahun-tahun sebelumnya berikutan faktor cuaca.
“Namun, jangkaan tersebut meleset kerana kita dapati (pengeluaran durian) banyak di pasaran dan dijual pada harga lebih murah,” katanya kepada pemberita pada program Jualan Penang Fama Fest 2022 di sini hari ini.
Katanya, meskipun tiada data pengeluaran durian yang diperoleh ketika ini namun menerusi lawatan yang dijalankan sekitar Pulau Pinang dan Perak mendapati hasil pengeluaran raja buah itu adalah begitu memberangsangkan.
“Hasil lawatan yang dilakukan mendapati pengeluaran durian kali ini banyak dan dijual pada harga berpatutan lebih-lebih lagi durian jenis Musang King,” katanya. – KOSMO! ONLINE


Polis tingkat kawalan keselamatan sempena AFC CUP 2022 esok
23 Jun 2022, 7:20 pm
KUALA LUMPUR – Polis Cheras akan meningkatkan kawalan keselamatan di dalam dan luar stadium sempena Perlawanan Kejohanan AFC CUP 2022 (Peringkat Kumpulan H) yang akan diadakan di Stadium Bola Sepak Kuala Lumpur, esok.
Ketua Polis Daerah Cheras, Asisten Komisioner Muhammad Idzam Jaafar berkata, langkah itu dibuat bagi memastikan keadaan keselamatan terjamin dan selamat serta mengikut prosedur operasi standard (SOP) yang telah ditetapkan oleh kerajaan.
Menurutnya, penugasan pihak polis melibatkan penugasan kawalan lalu lintas dan juga penugasan keselamatan yang akan bermula pukul 5 Petang esok.
“Sebagai langkah keselamatan, pemeriksaan akan dilakukan sebelum pintu masuk dan juga selepas memasuki stadium dengan memeriksa badan mahupun beg yang dibawa penonton.
“Justeru itu, para penonton tidak dibenarkan sama sekali membawa masuk barangan terlarang ke dalam stadium seperti mercun, suar, bunga api,
topi keledar, besi, kayu, minuman keras, tongkat, payung dan sebagainya,” ujarnya dalam kenyataan hari ini.
Jelas beliau, tindakan tegas akan dilakukan sekiranya terdapat penonton yang melanggar arahan yang telah ditetapkan mengikut peruntukan undang-undang sedia ada.

Sebagai rekod, perlawanan peringkat kumpulan H esok melibatkan tiga buah kelab iaitu Kuala Lumpur City FC (Malaysia), PSM Makassar (Indonesia) dan Tampines Rovers (Singapura).
Perlawanan di antara Kuala Lumpur City FC menentang PSM Makassar dijadualkan esok manakala perlawanan di antara Tampines Rovers menentang PSM Makassar pada 27 Jun (Isnin) ini.
Kuala Lumpur City FC menentang Tampines Rovers pula pada 30 Jun (Khamis) ini di stadium sama dengan kapasiti penonton seramai 14,000 orang. – KOSMO! ONLINE


Nafas perlu RM700 juta tingkat hasil pertanian, rantaian ayam
Oleh ISKANDAR SHAH MOHAMED

23 Jun 2022, 6:53 pm
SABAK BERNAM – Pertubuhan Peladang Kebangsaan (Nafas) memerlukan peruntukan berjumlah RM700 juta daripada kerajaan bagi meningkatkan hasil pertanian terutama rantaian industri ayam.
Ahli Jemaah Pengarahnya, Datuk Dr. Abd Rahman Bakri berkata, peruntukan itu akan membantu pelan perancangan berskala besar termasuk menstabilkan semula isu kekurangan bekalan dan harga pasaran ayam.
Katanya, Nafas kini mempunyai enam ladang ayam yang mampu menghasilkan 278,500 ekor bagi satu pusingan.
“Semua ladang ternakan berkenaan merupakan milik Nafas dan juga ladang kontrak. Ia masing-masing terletak di Rengit Johor; Alor Gajah, Melaka; Beruas dan Padang Rengas, Perak; Nibong Tebal, Pulau Pinang dan Baling, Kedah,” katanya.
Beliau berkata demikian selepas Majlis Perasmian Mesyuarat Agung Tahunan Pertubuhan Peladang Kawasan (PPK) Sungai Besar Kali ke-41 di Dewan Terbuka Dataran PPK Sungai Besar di sini, hari ini.
Jelas Abd. Rahman, rantaian industri ternakan ayam bermula anak ayam, makanan ternakan, reban dan pusat pemprosesan.

“Selain itu, ia melibatkan penyediaan bilik sejuk beku, logistik dan pusat pengedaran. Proses itu juga bermula daripada pemasaran sehingga bekalan sampai kepada pengguna,” katanya.
Tambah beliau, Nafas turut terlibat dalam industri penanaman jagung bijian bagi mengurangkan kebergantungan negara terhadap import bahan mentah untuk makanan ayam.
“Kawasan seluas 12,140 hektar di Kelantan dan Terengganu yang sebelum ini digunakan bagi tanaman tembakau dikenal pasti untuk digunakan semula bagi tanaman jagung bijian.
“Usaha itu diharap membantu kerajaan memastikan harga ayam di pasaran kekal stabil sekali gus mengurangkan keresahan rakyat,” ujarnya. – KOSMO! ONLINE


Lelaki tempatan diberkas seleweng 400 liter minyak diesel
Oleh ISWAN SHAFIQ ISA

23 Jun 2022, 6:44 pm
SEBERANG PERAI – Seorang lelaki tempatan ditahan bersama kira-kira 400 liter minyak diesel yang dipercayai diseleweng menggunakan sebuah lori di Taman Permai Jaya, Bukit Mertajam di sini semalam.
Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang, A. Mogan berkata, serbuan kira-kira pukul 6.30 petang semalam itu dibuat hasil daripada maklumat awam.
Menurut Mogan, turut dirampas dalam serbuan itu adalah dua tangki simpanan berkapasiti 2,000 liter serta satu unit motor pam yang digunakan untuk menjalankan kerja penyelewengan berkenaan.
“Lori jenis ‘bonded’ berjenama Daihatsu itu turut disita dan nilai rampasan keseluruhan dianggarkan sebanyak RM22,160,” katanya kes itu disiasat di bawah Akta Kawalan Bekalan 1961.
Sehubungan itu katanya, KPDNHEP mengingatkan bahawa tindakan tegas akan dikenakan terhadap mana-mana pihak yang cuba menyalahgunakan barang kawalan bersubsidi tanpa kompromi. KOSMO! ONLINE


Amaran ribut petir, angin kencang di 4 negeri malam ini
Oleh KOSMO!

23 Jun 2022, 6:01 pm
PETALING JAYA- Jabatan Meteorologi Malaysia (MetMalaysia) mengeluarkan amaran ribur petir, hujan lebat dan angin kencang di empat buah negeri sehingga pukul 7 malam nanti.
MetMalaysia berkata, amaran ribut petir itu dikeluarkan bagi negeri Perlis, Kedah, Perak dan Johor.
“Ribut petir, hujan lebat dan angin kencang dijangka berlaku di negeri Perlis serta Kedah melibatkan kawasan seperti Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling.
“Di Perak pula, amaran itu melibatkan kawasan Hulu Perak manakala di Johor seperti Pontian, Kulai, Kota Tinggi dan Johor Bahru,” katanya dalam satu hantaran Facebook sebentar
Amaran terbabit dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Persiaran Institut kini Persiaran Tun Arshad Ayub
Oleh ISKANDAR SHAH MOHAMED

23 Jun 2022, 6:18 pm
SHAH ALAM – Sultan Selangor, Sultan Sharafuddin Idris Shah menitahkan supaya nama Persiaran Institut, Seksyen 1 di sini ditukar kepada Persiaran Tun Arshad Ayub.
Ia bersempena nama Pengarah Pertama Institut Teknologi MARA atau kini Universiti Teknologi MARA (UiTM), Allahyarham Tun Dr. Arshad yang meninggal dunia minggu lalu.
Istana Alam Shah memaklumkan titah Sultan Sharafuddin itu sudah diluluskan dan akan dikuatkuasakan serta merta oleh kerajaan Selangor menerusi Majlis Bandaraya Shah Alam (MBSA).
“Nama persiaran itu merangkumi jalan sepanjang 1.62 kilometer yang bermula dari Bulatan Bistari Seksyen 2 hingga ke persimpangan lampu isyarat Seksyen 7.
“Penukaran nama itu bagi mengenang jasa Allahyarham Tun Arshad sebagai tokoh pendidikan disegani dan banyak berjasa memperkasakan sistem pengajian tinggi di negara ini terutama UiTM,” katanya dalam kenyataan hari ini.
Allahyarham Tun Arshad, 93, menghembuskan nafas terakhirnya di KPJ Damansara Specialist Hospital pukul 2.06 pagi, 14 Jun lalu. – KOSMO! ONLINE


Kami tetap berkawan baik – Ashira, Bad Indigo bercerai
23 Jun 2022, 6:25 pm
PETALING JAYA – Tanpa angin dan ribut, penyanyi Ashira Aziz dan Bad Indigo mendedahkan mereka sah bercerai selepas masing-masing mencapai kata persetujuan untuk berpisah.
Perkara tersebut dimaklumkan sendiri pasangan itu menerusi Instagram Bad beberapa jam lalu dengan memberitahu, mereka sah berpisah sebentar tadi.
Kata Bad, biarpun sudah berpisah tetapi hubungannya dengan Ashira akan tetap berjalan seperti biasa kerana mereka sepakat berkawan baik sampai bila-bila.
“Kami dah capai persetujuan bersama, tadi dah sah berpisah. Tapi tetap berkawan sebab memang kami nak berkawan sampai bila-bila,” ujar Bad.
Tambah Ashira atau nama lengkapnya Nur Ashira Syed Abdul Aziz, 38, dia dan Bad tidak mempunyai sebarang masalah dan enggan membesar-besarkan punca sebenar perpisahan mereka.
Malah penyanyi itu meminta pihak media agar tidak lagi menghubunginya atau Bad selepas ini untuk bertanya lanjut tentang perceraian yang berlaku.

“Kami tetap baik, tak ada masalah antara kami. Untuk rakan media, selepas ini, dah tak perlulah telefon, tanya kenapa, apa punca, bila bercerai.
“Apa yang penting, perpisahan ini tiada orang ketiga. Biar saya, dia dan Tuhan sahaja yang tahu. Saya harap video ini sudah jelas dan selepas ini tiada lagi pertanyaan bukan-bukan.
“Kepada semua yang di luar sana juga, jangan cerita benda tak betul pasal kami,” pinta Ashira.
Dalam perkongsian video tersebut, Bad atau nama sebenarnya Badrul Izhan Yep Abdullah, 47, menerusi kapsyen menulis coretan tentang perpisahan yang berlaku antara dirinya dengan Ashira.
“Telah tertulis di Luh Mahfuz akan setiap langkah perjalanan hidup kita. Dengan siapa kita kenal, berkawan, jumpa jodoh dan bila ajal kita tiba.
“Jadi usah risau akan perjalanan hidupmu. Kita hanya merancang. Tetapi Allah SWT sebaik-baik perancang,” tulisnya.
Terdahulu, Ashira dan Bad mendirikan rumah tangga pada 11 Mac tahun lalu selepas mula akrab ketika sama-sama menyertai program realiti Gegar Vaganza musim ketujuh (GV7).
Dua minggu selepas diijabkabulkan, pasangan itu diuji apabila Bad dimasukkan ke Pusat Perubatan Universiti Malaya (PPUM) bagi menjalani pembedahan memotong satu jari kaki kirinya.
Anggota kumpulan Indigo itu kemudian sekali lagi dimasukkan ke hospital pada 9 Mei tahun lalu menjalani pembedahan memotong tiga lagi jari kaki bagi mengelakkan bakteria dari merebak.
Keadaan tersebut menyebabkan Bad terpaksa bertongkat dan berat badannya pula semakin susut kerana tiada selera makan.
Bagaimanapun pada September tahun lalu, semua jari kaki sebelah kiri Bad terpaksa dipotong akibat kencing manis kronik. Malah dia mengakui memerlukan wang yang banyak untuk rawatan susulan.
Ketika diuji dengan suami yang sakit kritikal, Ashira turut melalui kehidupan mencabar apabila impiannya mewakili negara ke pertandingan World Championship of Performing Arts (WCOPA) yang berlangsung di Amerika Syarikat pada Julai depan lebur kerana gagal menyediakan dana sebanyak RM30,000. – KOSMO! ONLINE


Kapal perang Russia, China belayar berhampiran Jepun
Oleh KOSMO!

23 Jun 2022, 6:30 pm
TOKYO – Sekurang-kurangnya lapan kapal perang Russia dan China dikesan di perairan berhampiran Jepun minggu ini dalam satu lagi isyarat bahawa Moscow dan Beijing meningkatkan  tekanan ke atas Tokyo berhubung isu Ukraine serta Taiwan.
Saluran berita CNN melaporkan kelmarin bahawa Kementerian Pertahanan Jepun sedang memantau lima kapal perang Russia  yang diketuai  kapal pemusnah, Admiral Panteleyev. Kapal-kapal perang itu belayar di Selat Tsushima yang memisahkan Jepun dan Korea Selatan.
Kelima-lima kapal tersebut  berada berhampiran pulau-pulau milik Jepun selama seminggu, kata kementerian berkenaan dalam satu kenyataan akhbar.
Selain itu, sekurang-kurangnya dua kapal perang China dan sebuah kapal bekalan dikesan di Kepulauan Izu kelmarin, kira-kira 500 kilometer ke selatan Tokyo.
Sebuah kapal itu dikenal pasti sebagai Lhasa iaitu  kapal pemusnah Jenis 55 yang  merupakan antara kapal perang terkuat milik Beijing.
Menurut Kementerian Pertahanan Jepun, armada kecil  tersebut berada di perairan berhampiran Jepun sejak 12 Jun lalu.

“Ini adalah pameran kekuatan yang jelas oleh  Russia dan China,” kata Profesor Madya James Brown dari Universiti Temple di Tokyo.
Tokyo bagaimanapun tidak menyatakan sama ada tentera laut Russia dan China itu menyertai latihan tentera atau menyelaras aktiviti ketenteraan lain. – Agensi


Warga emas tunggang motosikal maut dalam kemalangan
Oleh NOR SHAFAWATI YUP

23 Jun 2022, 7:00 pm
SEREMBAN – Seorang warga emas maut selepas motosikal dinaikinya terlibat dalam kemalangan di Jalan Persiaran Senawang 1 berhadapan Gedung Tekstil Jakel di sini pagi tadi.
Ketua Polis Daerah Seremban, Asisten Komisioner Nanda Maarof berkata, dalam kejadian pada pukul 8.05 pagi itu, mangsa seorang warga emas lelaki berusia 71 tahun mengalami kecederaan parah di kepala dan disahkan meninggal dunia di lokasi kejadian.
“Siasatan awal mendapati kemalangan berlaku ketika kereta jenis Perodua Myvi yang dipandu seorang wanita berusia 50 tahun dalam perjalanan dari Seremban 2 menuju ke tempat kerja di Senawang telah hilang kawalan dan terbabas ke kiri jalan.
“Kemudian datang motosikal jenis Honda ditunggang oleh mangsa dari arah sama tidak sempat mengelak dan telah melanggar bahagian sisi kiri kereta tersebut, mangsa cedera parah di kepala sebelum disahkan meninggal dunia,” katanya dalam kenyataan di sini hari ini.
Nanda berkata, bagaimanapun pemandu kereta hanya mengalami kecederaan ringan.
Beliau berkata, kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih dijalankan. – KOSMO! ONLINE


Penghantar barang maut tercampak atas bumbung kereta
Oleh ISKANDAR SHAH MOHAMED

23 Jun 2022, 6:11 pm
KUALA SELANGOR – Hasrat seorang penghantar barang untuk bersiar-siar di Pulau Indah, Klang dengan menunggang motosikalnya bertukar tragedi apabila maut merempuh sebuah kereta di Kilometer 50 Jalan Klang-Teluk Intan di sini hari ini.
Lebih memilukan, kemalangan pukul 9.50 pagi itu mengakibatkan lelaki berusia 26 tahun berkenaan tercampak atas bumbung kereta dan meninggal dunia di tempat kejadian.
Ketua Polis Daerah Kuala Selangor, Superintendan Ramli Kasa berkata, mangsa yang menunggang Yamaha Y15 bersendirian datang dari arah rumahnya di Kampung Tebok Berihun, Sabak Bernam menuju ke Pulau Indah.
Katanya, ketika kejadian sebuah Proton Saga dipandu wanita berusia 67 tahun dari arah bertentangan dipercayai tiba-tiba memasuki simpang di jalan tersebut.
“Mangsa yang berada di jalan lurus tidak sempat mengawal motosikal lalu merempuh pintu depan penumpang sebelah kereta tersebut.
“Rempuhan itu kemudian menyebabkan penunggang berkenaan tercampak ke atas bumbung kereta lalu meninggal dunia,” katanya ketika dihubungi petang tadi.

Jelas Ramli, pemandu warga emas itu tidak memberhentikan kenderaan dan meneruskan perjalanan sejauh 400 meter.
“Namun, wanita yang cedera ringan di pinggang itu sempat diberhentikan oleh saksi bebas di lokasi kejadian. Mayat mangsa dibawa ke Hospital Tanjong Karang untuk bedah siasat,” ujarnya.
Tambah beliau, kes disiasat mengikut Seksyen 41 (1) Akta Pengangkutan Jalan 1987.
“Orang ramai ramai yang mempunyai sebarang maklumat mengenai kejadian diminta menghubungi Pegawai Penyiasat, Inspektor Muhamad Najmi Abd. Rahman di talian 017-8028105 atau balai polis berdekatan,” katanya. – KOSMO! ONLINE


Pelanggan tidak dilayan jika panggil pemilik kedai makan ‘mak cik’
Oleh KOSMO!

23 Jun 2022, 6:30 pm
TAIPEI – Sebuah kedai menjual  sarapan pagi di Taiwan memasang kain rentang yang memaklumkan bahawa pelanggan berumur 18 tahun dan ke atas dilarang memanggil pemilik kedai itu dengan panggilan ‘mak cik’, lapor portal berita Mothership hari ini.
Gambar kain rentang itu diletakkan dalam kumpulan sembang Facebook Komune Baofei pada 20 Jun lalu.
Gambar itu dirakam oleh seorang individu yang kebetulan singgah di kedai berkenaan di Bandar Taoyuan untuk membeli makanan.
“Makcik, saya ingin memesan sepotong ayam salai dengan bawang dan segelas susu sejuk,” kata pelanggan tersebut.
Namun, permintaannya tidak diendahkan dan ia mengelirukan pelanggan terbabit.
Seorang pelanggan lain yang duduk di sebelahnya menunjukkan kain rentang yang tergantung di pintu masuk hadapan.

Kain rentang itu tertera kenyataan bermaksud: “Bagi memastikan standard makanan yang dihidang memuaskan, mereka (pelanggan) yang berumur 18 tahun ke atas tidak dibenarkan memanggil tuan kedai dengan panggilan ‘Mak Cik’.”
Setelah mengambil perhatian tentang kain rentang itu, pelanggan berkenaan menyebut  semula permintaannya.
“Bos wanita yang cantik, saya ingin sepotong ayam salai dengan bawang dan segelas susu sejuk.”
Permintaan tersebut akhirnya mendapat perhatian pemilik kedai dan dibalas dengan jawapan
‘Kain rentang itu dibuat untuk orang seperti anda.’ – Agensi


Gelombang baharu Covid-19 mungkin lebih awal dari jangkaan
Oleh NOR AINNA HAMZAH

23 Jun 2022, 6:37 pm
REMBAU – Malaysia berkemungkinan menghadapi gelombang baharu Covid-19 lebih awal berbanding jangkaan dalam tempoh dua atau tiga bulan akan datang.
Menteri Kesihatan, Khairy Jamaluddin Abu Bakar berkata, jangkaan itu bukan bertujuan menakut-nakutkan rakyat, sebaliknya sebagai langkah pencegahan.
“Kita melihat bahawa mungkin dalam beberapa minggu akan datang, sekiranya kita tidak mengambil langkah berhati hati kes akan semakin meningkat,” katanya.
Beliau berkata demikian kepada pemberita selepas Majlis Perasmian Perkhidmatan Otorinolaringologi ORL dan Sleep Lab di Hospital Rembau, di sini, hari ini.
Khairy Jamaluddin berkata, sebelum ini kes Covid-19 antara 1,000 hingga 2,000, tetapi sejak beberapa hari lalu sudah melebihi 2,000 kes dan hari ini sebanyak 2,766 kes.
Menurut beliau, kes juga meningkat dengan dua kluster baharu iaitu kluster pendidikan dan kluster pengajian tinggi.

“Semua negeri menunjukkan peningkatan kes dari semalam kecuali Selangor, Johor, Kedah, Terengganu dan Wilayah Persekutuan menunjukkan sedikit penurunan kes,” katanya.
Jelas beliau, gelombang peningkatan kes telah dinyatakannya dengan jelas semasa pengumuman fasa peralihan sebelum ini.
“Saya telah nyatakan jangkitan akan berlaku, kes akan ada pasang dan surut dan ini adalah pengalaman negara-negara lain di mana mereka berdepan dengan gelombang jangkitan dari semasa ke semasa.
“Yang penting keseriusan gelombang itu dengan kadar kematian, kadar kemasukan ke unit rawatan rapi (ICU) terkawal atau pada paras terendah. Itu maksudnya kita boleh hidup dengan Covid-19,” katanya. – KOSMO! ONLINE


Pekerja boleh mohon waktu kerja fleksibel
Oleh MOHD. RAFIE AZIMI

23 Jun 2022, 4:50 pm
ALOR SETAR – Pindaan Akta Kerja 1995 yang berkuat kuasa pada 1 September hadapan bakal membolehkan kalangan pekerja di negara ini memohon waktu Aturan Kerja Fleksibel (AKF) daripada majikan masing-masing.
Timbalan Menteri Sumber Manusia, Datuk Awang Hashim berkata, pekerja yang mahu mendapatkan waktu kerja lebih fleksibel boleh membuat permohonan tersebut dengan mengemukakan surat rasmi kepada majikan mereka.
“Apabila akta itu dipinda nanti, kalangan pekerja boleh membuat permohonan untuk perubahan waktu bekerja, hari bekerja mahu pun tempat bekerja.
“Di pihak majikan, mereka perlu memberi jawapan secara bertulis dalam tempoh 60 hari sama ada menerima atau menolak permohonan itu. Jika ditolak, sebab-sebab penolakan perlu dinyatakan,” katanya.
Beliau berkata demikian pada sidang akhbar sempena Simposium Keharmonian Perusahaan Wilayah Utara di sebuah hotel di sini hari ini.
Menurutnya, kalangan majikan bagaimanapun tidak ‘diikat’ oleh kerajaan dalam pelaksanaan AKF tersebut.

“Sebarang keputusan bergantung kepada kesesuaian syarikat mahupun agensi masing-masing,” katanya.
Dalam pada itu, kata beliau, kementerian bersedia membuat kajian mengenai tempoh bekerja empat hari seminggu seperti yang mula dilaksanakan di beberapa negara maju termasuk Britain, baru-baru ini. – KOSMO! ONLINE


Bengkel dinaiki air, 20 motosikal pelanggan tenggelam
Oleh DIYANATUL ATIQAH ZAKARYA

23 Jun 2022, 5:29 pm
MELAKA – Seorang pemilik bengkel motosikal terpaksa menanggung rugi kira-kira RM5,000 selepas premis perniagaannya tenggelam dalam bencana banjir kilat di Kampung Paya Rumput, Tangga Batu, di sini pagi tadi.
Menurut Mohd. Fadhlan Jaafar, 36, kejadian itu hanya disedarinya kira-kira pukul 8 pagi apabila 20 buah motosikal milik pelanggannya ditenggelami air sedalam 0.8 meter.
“Habis semua 20 buah motosikal pelanggan dalam kedai tenggelam. Lima daripada motosikal itu juga sudah selesai dibaiki.
“Sepatutnya diambil oleh pelanggan, tapi tak sangka pula berlaku bencana ini,” katanya ketika ditemui di bengkelnya di Paya Rumput, di sini hari ini.
Tambahnya, dia cuba untuk menyelamatkan motosikal-motosikal tersebut, namun paras air yang telah mencecah lutut menyebabkannya takut untuk mengambil risiko terutama ancaman haiwan berbisa.
Mengulas lanjut, Mohd. Fadhlan berkata, dia juga terus memaklumkan kepada pelanggan mengenai bencana yang menimpa bengkel berkenaan dan rata-rata pemilik motosikal memahami situasi tersebut.

“Mujur pelanggan faham dan tidak mengamuk, namun saya terpaksa menanggung kerugian kira-kira RM5,000 akibat banjir kilat ini.
“Ini kali keempat saya kena tahun ini dan kejadian yang paling teruk, semalam Pengerusi Jawatankuasa Pembangunan dan Keselamatan Kampung (JPKK) dah korek (dalamkan) longkang, kalau tak lagi teruk rasanya,” katanya.
Tambahnya lagi, kawasan itu kerap dilanda banjir kilat dan penduduk terpaksa menghadapi bencana itu sebanyak tujuh kali dalam tempoh antara dua hingga tiga tahun.
Sementara itu, Ahli Dewan Undangan Negeri Pantai Kundor, Tuminah Kadi ketika ditemui berkata, pihaknya telah membuat permohonan kepada pihak Jabatan Kerja Raya (JKR) untuk membina dua sistem saliran baharu bagi menyelesaikan isu banjir kilat di kawasan itu.
“Kita telah memohon untuk bina sistem saliran baharu  di sempadan Paya Luboh ke Klebang dan antara Paya Luboh ke Kampung Bukit Berlian.
“Kos pembinaan itu akan menelan belanja kira-kira RM40 juta, namun ia akan menyelesaikan isu banjir kilat ini untuk jangka masa panjang,” katanya. -KOSMO! ONLINE


Pihak pendakwaan fail rayuan keputusan bebas Samirah
Oleh NUZULSHAM SHAMSUDDIN

23 Jun 2022, 5:11 pm
SHAH ALAM – Jabatan Peguam Negara (AGC) memfailkan rayuan terhadap keputusan pembebasan Samirah Muzaffar dan dua remaja berusia 16 dan 19 tahun daripada pertuduhan membunuh Ketua Pegawai Eksekutif (CEO) Allahyarham Nazrin Hassan, kelmarin.
Perkara itu disahkan Timbalan Pendakwa Raya, Tengku Intan Suraya Tengku Ismail ketika dihubungi media di sini hari ini.
Menurut beliau, rayuan dibuat sehari selepas Hakim Mahkamah Tinggi, Datuk Ab. Karim Ab. Rahman memutuskan Samirah, 47, dan dua remaja terlibat bebas daripada pertuduhan itu dan permohonan rayuan dibuat AGC pada Rabu petang.
“Saya mengesahkan rayuan difailkan pada petang semalam,” katanya.
Terdahulu, abang kepada Allahyarham, Dr. Abdul Aziz, 62, berkata, beliau akan memohon pendakwaan membuat rayuan di atas pembebasan tertuduh demi keadilan adiknya.
Selasa lalu, Samirah dan dua remaja terlibat dilepas dan dibebaskan selepas pihak pendakwaan didapati gagal membuktikan waktu sebenar kejadian itu berlaku.

Mereka bertiga didakwa melakukan perbuatan tersebut antara pukul 11.30 malam, 13 Jun 2018 dan 4 pagi keesokan harinya di sebuah rumah di Mutiara Damansara, Petaling Jaya dekat sini.
Ketiga-tiga mereka dituduh mengikut Seksyen 302 Kanun Keseksaan yang dibaca bersama Seksyen 34 akta sama dan jika sabit kesalahan, boleh dikenakan hukuman mati mandatori.
Selain ketiga-tiga tertuduh turut berhadapan dengan tuduhan sama ialah seorang pembantu rumah warga Indonesia, Eka Wahyu Lestari yang dipercayai bersubahat dengan jenayah tersebut dan sepatutnya dituduh bersama, namun masih lagi bebas.- KOSMO! ONLINE


Krisis makanan global dijangka punca kematian jutaan umat manusia
Oleh KOSMO!

23 Jun 2022, 5:00 pm
YOGYAKARTA, Indonesia  – Krisis makanan global disebabkan perang di Ukraine dijangka  membunuh berjuta-juta orang dengan mengakibatkan penduduk paling lapar cenderung dijangkiti penyakit berjangkit sekali gus berpotensi mencetuskan bencana kesihatan dunia yang seterusnya.
Sekatan laut Russia ke atas pelabuhan-pelabuhan Ukraine di Laut Hitam mengakibatkan eksport bijirin terhenti dan meningkatkan kemungkinan berlakunya  kelaparan serta  kekurangan bekalan makanan di negara-negara berpendapatan rendah.
Ukraine merupakan pengeksport gandum dan jagung keempat terbesar di dunia.
Impak berantai kekurangan makanan akan menyebabkan ramai penduduk mati bukan sahaja kerana kelaparan tetapi disebabkan daya tahan penyakit mereka menjadi lemah akibat kekurangan zat, kata Pengarah Eksekutif Dana Global bagi Memerangi AIDS, Batuk Kering (TB) dan Malaria, Peter Sands kepada agensi berita AFP minggu ini.
“Saya berpendapat krisis kesihatan manusia yang seterusnya sudah pun bermula. Ia bukan kuman baharu tetapi manusia mengalami kekurangan zat makanan dan terdedah kepada penyakit sedia ada,” katanya dalam satu wawancara sampingan semasa mesyuarat menteri kesihatan negara-negara  Kumpulan 20 (G20) di bandar Yogyakarta, Indonesia.
Menurutnya, kerajaan-kerajaan di dunia perlu meminimumkan impak krisis makanan dengan  menyediakan akses penjagaan kesihatan kepada komuniti paling miskin yang menjadi golongan paling mudah terjejas.

Danal global tersebut kini berjumlah AS$4 bilion (RM17.63 bilion).
Beliau berkata, perang melawan Covid-19 telah mengambil sumber dan dana yang diperlukan untuk memerangi TB. Pertubuhan Kesihatan  Kesihatan Sedunia menyatakan bahawa penyakit itu telah membunuh seramai 1.5 juta orang dalam tahun 2020. – AFP


Satria Dewa: Gatotkaca bakal jengah ke pawagam Malaysia
Oleh KOSMO!

23 Jun 2022, 5:29 pm
PETALING JAYA – Filem adiwira yang diinspirasi daripada kisah legenda Indonesia, Satria Dewa: Gatotkaca bakal memasuki pawagam tempatan Julai ini selepas tayangan perdana di negara republik itu Khamis lalu.
Menurut Pengarah Urusan Horizon FIlm Entertainment, Mohd Shahir Sulaiman, filem yang diangkat daripada siri kisah Gatotkaca ini merupakan karya segar dan berbeza terutama dari segi jalan cerita serta lakon layarnya.
“Filem ini menerima sambutan luar biasa di Indonesia dan saya yakin, peminat filem tempatan terutama mereka yang gemarkan filem adiwira serta aksi pasti tidak sabar menonton Satria Dewa Gatotkaca.
“Malah barisan pelakon yang ada antaranya Rizky Nazar dan pelakon Indonesia bertaraf Hollywood, Yayan Ruhian menjadikan naskhah Satria Dewa: Gatotkaca ditunggu-tunggu oleh semua.
“Kita rumpun yang sama. Berkongsi akar budaya, adat dan warisan. Kerana itu, cita rasa juga tidak jauh beza,” katanya.
Satria Dewa: Gatotkaca yang diterbitkan Satria Dewa Studio berkisarkan Yuda lakonan Rizky mencari pembunuh bersiri yang telah mengambil nyawa ibunya sendiri, Arimbi (lakonan Sigi Wimala) dengan bantuan rakan-rakannya.

Dalam pencarian tersebut, Yuda mula sedar dirinya mempunyai kuasa luar biasa dan menggunakan kelebihan itu untuk melindungi orang-orang yang tersayang serta mencari dalang pembunuhan bersiri itu.
Tidak hanya di Malaysia, Satria Dewa Gatotkaca juga bakal ditayangkan di Amerika Utara apabila Well Go USA bertanggungjawab mengedarkan filem tersebut di situ.
Ketua Pegawai Eksekutifnya, Doris Pfardrescher meluahkan rasa teruja dan gembira dengan kerjasama yang dijalinkan bagi memasarkan filem adiwira itu.
Sementara itu, Naib Presiden (Operasi) Satria Dewa Studio, Mochtar Sarman juga menyambut baik usaha dua syarikat pengedaran tersebut untuk menayangkan Satria Dewa: Gatotkaca.
“Mendapatkan apresiasi dari negara-negara luar sungguh luar biasa. Semoga melalui filem ini, adiwira Indonesia juga boleh ke peringkat lebih tinggi,” katanya. – KOSMO! ONLINE


Pengumuman InterContinental Penang Resort bukti keyakinan pelabur
Oleh SAFINA RAMLI

23 Jun 2022, 4:50 pm
GEORGE TOWN – Pemeteraian perjanjian antara IHG Hotels & Resorts (IHG) dengan THR Hotel (Penang) Sdn. Bhd., anak syarikat Tradewinds Corporation Berhad untuk mentransformasikan Mutiara Beach Resort Pulau Pinang di Teluk Bahang kepada resort mewah memperlihatkan keyakinan pelabur antarabangsa.
Pengerusi Pelancongan dan Ekonomi Kreatif negeri, Yeoh Soon Hin berkata, kepercayaan pelabur terhadap sektor pelancongan di Pulau Pinang kembali meningkat walaupun diselubungi kesan Covid-19 sejak dua tahun lalu.
”Pulau Pinang telah menunjukkan daya tahan mampan untuk sektor pelancongan dan berupaya bangkit semula dengan lebih baik, malah berkembang maju selepas pandemik.
”Kerajaan negeri mengalu-alukan pelaburan untuk membangunkan semula hotel berkenaan dan ini menunjukkan Pulau Pinang sentiasa menjadi pilihan pelabur termasuk untuk membangunkan industri pelancongan di negeri ini,” katanya pada sidang akhbar di Komtar di sini, kelmarin.
Kerjasama dengan THR Hotel (Penang) Sdn. Bhd. bakal menyaksikan IHG memperkembangkan portfolio mewah dan gaya hidupnya di Malaysia dengan mengubah Mutiara Beach Resort Pulau Pinang di Teluk Bahang, kepada resort pantai mewah di bawah jenama IHG.
Bakal dibuka pada 2025, InterContinental Penang Resort yang terletak bersebelahan perkampungan nelayan Teluk Bahang, Taman Negara Pulau Pinang dan Taman Herba Tropikal Pulau Pinang akan menawarkan pengunjung pemandangan Selat Melaka yang menampilkan pantai pasir putih, air hijau jernih dan latar belakang hutan gunung untuk pelancong.

Di Malaysia, IHG ketika ini mempunyai enam hotel di bawah tiga jenama iaitu InterContinental, Holiday Inn dan Holiday Inn Express.
Menurut Soon Hin, kehadiran jenama IHG di negeri ini selari dengan visi Wawasan Pulau Pinang 2030 dan Pelan Induk Pelancongan Pulau Pinang untuk memartabatkan industri pelancongan Pulau Pinang.
”Dalam peralihan kepada fasa endemik, Pulau Pinang telah menarik pelaburan antarabangsa dengan pantas, menunjukkan ia destinasi pelaburan makmur yang memanfaatkan ekosistem pelancongan terbaik untuk pelancong dalam dan luar negara.
”Kami akan meneliti strategi bersama beberapa agensi untuk meneroka peluang baharu dalam jangka panjang yang menambah nilai kepada ekosistem pelaburan dan pelancongan di Pulau Pinang,” tambahnya. – KOSMO! ONLINE


Operasi LRA Sungai Semenyih terhenti lebih 2 jam angkara cecair pelarut
23 Jun 2022, 5:57 pm
KAJANG – Cecair pelarut (solvent) yang ditemui di luar premis sebuah kilang sawit di Semenyih di sini dipercayai punca yang menyebabkan Loji Rawatan Air (LRA) Sungai Semenyih terpaksa dihentikan operasi hampir dua jam setengah hari ini.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli, Hee Loy Sian berkata, LRA Sungai Semenyih dihentikan tugas pada pukul 10.15 pagi hingga 12.45 tengah hari selepas pihak berkuasa mengesan berlakunya pencemaran bau.
“Bagaimanapun LRA tersebut beroperasi semula pada pukul 1.45 petang dan pencemaran kali ini tidak menyebabkan bekalan air kepada pengguna terputus.
“Ini kerana ia tidak memasuki Muka Sauk dan gangguan air yang berlaku juga tidak melebihi empat jam. Ia hanya melibatkan henti tugas fungsi rawatan air di LRA Semenyih,” katanya kepada pemberita ketika turun padang melawat insiden pencemaran bau di sebuah kilang sawit di Semenyih dekat sini hari ini.
Beliau yang juga Ahli Dewan Undangan Negeri (ADUN) Kajang menjelaskan, hasil siasatan Lembaga Urus Air Selangor (LUAS), Jabatan Alam Sekitar Selangor (JAS), Suruhanjaya Perkhidmatan Air Negara (SPAN) dan Air Selangor mendapati pencemaran berpunca daripada bau cecair pelarut yang dikesan berdekatan kilang sawit berkenaan dengan bacaan satu ton.
“Keadaan pencemaran ada yang dikesan sampai bacaan empat ton di Muka Sauk, bagaimanapun pencemaran dapat dikurangkan kepada sifar ton dan pihak berkuasa juga mendapati bau cecair pelarut kali ini yang ditemui di luar premis kilang sawit terbabit serta di dalam premis seakan-akan sama.

“Buat masa ini kita kesan punca pencemaran di kawasan kilang ini sahaja dan kemungkinan ia berlaku selepas hujan lebat yang mana cecair pelarut tersebut melimpah masuk daripada saliran yang sedia ada ke sungai Semenyih.
“Justeru itu, kita akan bawa sampel ini ke jabatan kimia untuk melihat sama ada ia mempunyai bahan kimia yang sama atau sebaliknya. Kita perlu tunggu dua minggu baru dapat keputusannya,” katanya.
Mengulas lanjut, jelasnya, insiden ini bukan kali pertama berlaku melibatkan LRA ini sebaliknya pernah berlaku beberapa kali dalam tempoh tiga ke empat tahun lalu.
Tegasnya, pihak LUAS dan yang berkaitan akan membuat laporan polis berhubung insiden ini dan berharap satu siasatan dapat dilakukan termasuk menggunakan Enakmen LUAS bagi menangani isu ini. – KOSMO! ONLINE


Wanita warga emas kekal lepas, bebas tuduhan bunuh amah Indonesia
Oleh NUZULSHAM SHAMSUDDIN

23 Jun 2022, 5:34 pm
PUTRAJAYA – Seorang wanita warga emas, M.A. Ambika yang didakwa membunuh pembantu rumahnya warga Indonesia empat tahun lalu kekal dilepas dan dibebaskan oleh Mahkamah Persekutuan di sini hari ini.
Keputusan sebulat suara itu dibuat panel tiga hakim yang diketuai Datuk Vernon Ong Lam Kiat yang bersidang bersama-sama Datuk Harminder Singh Dhaliwal dan Datuk Rhodzariah Bujang selepas mendapati tiada kekhilafan yang boleh di ubah terhadap keputusan Mahkamah Rayuan yang melepas dan membebaskan wanita berusia 64 tahun tersebut.
“Tiada kekhilafan yang boleh dirayu oleh Mahkamah Tinggi dan Mahkamah Rayuan,” kata panel hakim itu.
Menurut panel itu lagi, Mahkamah Rayuan telah mengambil kira bahawa Hakim Mahkamah Tinggi, Datuk Akhtar Tahir telah menggunakan budi bicaranya ketika membebaskan Ambika daripada pertuduhan membunuh itu.
Turut hadir dalam prosiding hari ini untuk adalah Duta Indonesia di Kuala Lumpur, Hermono dan Konsul Jeneral di Pulau Pinang, Bambang Suharto.
Pada 22 September 2020, Mahkamah Rayuan di sini mengekalkan keputusan Mahkamah Tinggi Pulau Pinang yang melepas dan membebaskan Ambika daripada pertuduhan membunuh Adelina Lisao, 28, pada 10 Februari 2018.

Terdahulu pada April 2019, Mahkamah Tinggi Pulau Pinang melepas dan membebaskan Ambika daripada pertuduhan tersebut atas berikutan pihak pendakwaan ketika itu tidak memberikan alasan kukuh apabila mengemukakan permohonan bagi dilepaskan tanpa dibebaskan (DNAA).
Sebelum ini kes penderaan Adelina menarik perhatian ramai selepas gambarnya tidur di sebelah kandang anjing di hadapan rumah majikannya dengan beralaskan tikar nipis dan berselimut menjadi tular.
Adelina yang mengalami kecederaan parah termasuk luka dan lebam di badan, mati ketika dirawat di Hospital Bukit Mertajam, Pulau Pinang. – KOSMO! ONLINE


1,700 guru dijangka sertai program pembelajaran kreatif Faber-Castell
Oleh SITI A'ISYAH SUKAIMI

23 Jun 2022, 5:22 pm
PETALING JAYA – Seramai 1,700 guru dan 200,000 pelajar dijangka terlibat dalam fasa pertama Program Pembelajaran Kreatif Oleh Score A Edisi Guru anjuran Faber-Castell bermula Jun sehingga Disember 2022.
Pengarah Urusan Faber-Castell Malaysia, Andrew Woon berkata, program tanggungjawab sosial korporat (CSR) Faber-Castell itu bertujuan meningkatkan teknik pengajaran guru dan proses pembelajaran kepada pelajar.
“Melalui program ini, guru didedahkan kepada pelbagai teknik pembelajaran kreatif untuk membimbing dan memberi motivasi kepada pelajar tentang keseronokan belajar.
“Program ini direka selaras dengan tagline syarikat ‘teman sepanjang hayat’ yang menyasarkan untuk menggalak dan memupuk kreativiti di semua peringkat umur tanpa batasan,” katanya pada pelancaran Program Pembelajaran Kreatif Oleh Score A Edisi Guru secara maya.
Andrew berkata, antara teknik kreatif dalam Program Pembelajaran Kreatif Oleh Score A Edisi Guru termasuk “river-flow note-taking” iaitu kaedah mengambil nota secara kreatif semasa proses pembelajaran dengan aliran kronologi.
Tambah beliau, teknik lain adalah “association technique” iaitu memecahkan informasi kepada butiran kecil dan menggunakan deria rangsangan seperti kaitan visual, lisan dan fizikal untuk menghubungkan butiran informasi tersebut.

“Guru akan dilengkapi dengan buku panduan yang menerangkan tentang teknik-teknik dan aktiviti-akitivti yang digunakan agar berguna untuk jangka masa yang lama,” jelasnya.
Kata beliau, Program Pembelajaran Kreatif Oleh Score A Edisi Guru disokong Kementerian Pendidikan Malaysia dan enam Jabatan Pendidikan Negeri Pulau Pinang, Perak, Selangor, Kuala Lumpur, Johor serta Sarawak. – KOSMO! ONLINE


PM mahu harga ECRL berpatutan, tangkis dakwaan tambang melebihi harga pesawat
Oleh ABDUL RASHID ABDUL RAHMAN

23 Jun 2022, 4:43 pm
BENTONG – Perdana Menteri, Datuk Seri Ismail Sabri Yaakob berkata selain memastikan pembinaan projek Laluan Rel Pantai Timur (ECRL) disiapkan dengan secepat mungkin, Kementerian Pengangkutan diminta memastikan harga tambang pengangkutan itu berpatutan dan tidak membebankan pengguna.
Beliau berkata, isu berkaitan tambang itu perlu diberi perhatian memandangkan terdapat pihak cuba menyebarkan fitnah seolah-olah harga tambang ECRL berkenaan melebihi tambang pesawat.
“Ia (projek ECRL) dijangka beroperasi pada Jun 2027 dan ia akan menawarkan jalinan pengangkutan lebih moden, selamat dan efisien ke Pantai Timur.
“Jadi saya meminta Kementerian Pengangkutan berbincang dengan pihak berkepentingan bagi merangka kadar tambang perkhidmatan ECRL yang amat berpatutan seperti kadar tambang perkhidmatan KTM ETS (Perkhidmatan Tren Elektrik) yang mesra rakyat,” katanya ketika berucap pada Majlis Perasmian permulaan pengorekan terowong ECRL dengan kaedah Mesin Pengorek Terowong.
Ismail Sabri hari ini melancarkan mesin pengorek terowong (TBM) pertama Projek Laluan Rel Pantai Timur (ECRL) sekali gus menandakan bermulanya kerja pengorekan terowong Genting sepanjang 16.39 kilometer.
Pentauliahan mesin TBM pertama dengan diameter 8.98 meter itu merupakan satu lagi pencapaian penting bagi Projek ECRL memandangkan mesin canggih buatan China itu adalah yang terbesar bagi kerja-kerja rel di Asia Tenggara .

Mesin yang direka khas untuk kegunaan dalam keadaan batuan keras itu akan digunakan untuk menembusi Banjaran Titiwangsa di sepanjang kawasan Bukit Tinggi untuk menghubungkan Bentong di Pahang dengan Gombak di Selangor.
Pada kapasiti pengorekan purata antara 400 meter dan 600 meter sebulan, mesin dengan berat 1,600 tan dan sepanjang 266 meter itu dijangka mengambil masa kira-kira dua tahun setengah hingga tiga tahun untuk melengkapkan penembusan Terowong Genting yang sepanjang 16.39 kilometer, menjadikannya terowong rel terpanjang di Asia Tenggara apabila siap dibina kelak.
Dalam pada itu Ismail Sabri berkata, projek jajaran ECRL sepanjang 665 kilometer bernilai RM50.27 bilion merentasi empat buah negeri iaitu Kelantan, Terengganu, Pahang dan Selangor itu merupakan satu pencapaian bersejarah negara.
Katanya, tahap kemajuan projek berimpak tinggi itu telah siap sebanyak 30 peratus sehingga Mei lalu dan dijangka siap sepenuhnya pada 2026 seterusnya beroperasi pada 2027.
Sementara itu beliau berkata, pembinaan terowong berkembar genting sepanjang 16.39 kilometer akan selesai dalam tempoh dua hingga tiga tahun menjadikannya terowong rel terpanjang di rantau ini.
“Pembinaan terowong berkembar Genting ini adalah antara komponen utama Projek ECRL kerana ia dapat melengkapkan jambatan darat atau ‘landbridge’ bagi pengangkutan kargo dari Pelabuhan Kuantan ke Pelabuhan Klang,” ujarnya. – KOSMO! ONLINE


Dua remaja perempuan hilang, tak balik rumah
Oleh MOHAMAD FAIZAL HASHIM

23 Jun 2022, 4:31 pm
KULAI – Dua remaja perempuan dilaporkan hilang di Taman Putri Kulai, di sini setelah tidak pulang ke rumah sejak Mac dan bulan lalu.
Ketua Polis Daerah Kulai, Superintendan Tok Beng Yeow berkata, remaja terbabit ialah Norpreeta Muhammad, 18, dan Nur Diana Mohammad Rizal, 19, masing-masing gagal dikesan di kawasan perumahan tersebut.
Beliau berkata, pihaknya menerima laporan kehilangan Nur Diana pada 17 Mac lalu selepas meminta izin untuk pergi ke rumah bapa saudaranya di blok yang sama iaitu Blok 10, Taman Putri di sini.
“Pengadu menghubungi anak perempuannya untuk bertanyakan bila dia mahu balik dan remaja terbabit memberitahu akan balik sebentar lagi.
“Selepas itu pengadu cuba menghubungi anaknya lagi namun gagal. Pada pukul 8.30 malam, pengadu menerima pesanan ringkas daripada anaknya yang menyatakan dia berada dalam keadaan selamat dan jangan bimbang akan keselamatan dirinya.
“Sehingga laporan polis dibuat, remaja tersebut masih belum pulang, pengadu telah berusaha mencari dan mengesan anaknya di merata tempat namun gagal dan menemui jalan buntu,” katanya dalam kenyataan hari ini.

Katanya, orang ramai yang mempunyai maklumat atau mengenali mangsa boleh menghubungi Balai Polis Kulai di talian 07-6632222 sambungan 6419 atau menghubungi pegawai penyiasat kes, Sarjan Mohd. Aspar Satari di talian 019-7736485.
Tambahnya, pihaknya menerima satu lagi kes remaja hilang pada 11 Jun membabitkan seorang remaja perempuan dilaporkan hilang ketika dia bersama keluarganya berkunjung ke rumah ibu saudaranya di Jalan Sri Putri 2/9, Taman Putri.
“Pengadu dan keluarga telah pergi ke rumah kakaknya bagi menghadiri majlis perkahwinan. Selepas itu, anak perempuan pengadu telah keluar dari rumah dengan membawa kad pengenalannya dan pengadu tidak pasti ke mana arah tujunya.
“Pengadu cuba menghubungi remaja berusia 18 tahun itu tetapi gagal dihubungi. Sehingga laporan polis dibuat, remaja perempuan terbabit masih belum pulang,” katanya.
Orang ramai yang mempunyai maklumat atau mengenali mangsa boleh menghubungi Balai Polis Kulai di talian 07-6632222 sambungan 6419 atau menghubungi pegawai penyiasat kes Sarjan Jaafar Wahab di talian 017-7974026, katanya. – KOSMO! ONLINE


Nam Joo-hyuk bukan pembuli
23 Jun 2022, 4:27 pm
NAMA pelakon Nam Joo-hyuk tiba-tiba sahaja terpalit dengan kontroversi didakwa terlibat dengan aktiviti buli ketika di bangku sekolah.
Terpanggil menjelaskan keadaan, agensinya tampil menafikan sekeras-kerasnya dakwaan tidak berasas tersebut sekali gus membersihkan semula imej artis naungannya.
“Selepas mengesahkan fakta tersebut bersama pelakon, kami mendapati kesemua kandungan dakwaan itu tidak benar sama sekali.
“Dia bukan seorang pembuli dan tidak pernah membuli mana-mana pelajar lain ketika melalui zaman persekolahan.
“Jadi kami minta untuk tidak lagi dibesar-besarkan isu terbabit kerana bukan setakat imej pelakon, tetapi keluarga dan rakan-rakan terdekatnya juga terpalit,” kata agensi tersebut.
Terdahulu, sebuah portal media melaporkan bahawa Nam Joo-hyuk telah melakukan perbuatan tidak bermoral tersebut sepanjang tempoh enam tahun iaitu ketika menuntut di sekolah menengah rendah dan tinggi.

Dakwaan tersebut juga mengatakan pelakon berusia 28 tahun itu ada menyertai kumpulan pelajar nakal dan kaki buli di sekolah.


Kerajaan komited pastikan bekalan ayam, telur kekal stabil
Oleh NORUL AKMA MOHD.ZAIN

23 Jun 2022, 4:23 pm
SEBERANG PERAI – Kerajaan melalui Kementerian Pertanian dan Industri Makanan (MAFI) komited dalam usaha memastikan pengeluaran ayam termasuk telur bagi kegunaan domestik kekal stabil dengan mempergiat pengeluaran ayam di peringkat ladang secara keseluruhannya.
Timbalan Menteri Pertanian dan Industri Makanan 1, Datuk Seri Ahmad Hamzah berkata, menurut Tahap Sara Diri (SSL) untuk komoditi ayam pada minggu pertama dan kedua bulan Jun tahun ini menunjukkan bahawa pengeluaran ayam adalah mencukupi dan stabil.
“Menurut SSL, pengeluaran ayam sudah melebihi kira-kira 104 ke 105 peratus atau sebanyak 64 juta tan metrik banding dengan keperluan iaitu sebanyak 54 juta tan metrik pada minggu pertama dan kedua bulan ini.
“Justeru, pada ketika ini situasi tersebut sudah kembali seperti biasa iaitu dengan menyaksikan peningkatan SSL dari segi pengeluaran ayam seterusnya menjangkakan bekalan bahan mentah tersebut akan mencukupi bermula bulan depan,” katanya kepada pemberita pada program Jualan Penang Fama Fest 2022 di sini hari ini.
Katanya, kerajaan juga turut mengambil langkah iaitu dengan memberi peruntukan sebanyak RM62.5 juta kepada MAFI melalui Lembaga Pertubuhan Peladang (LPP) dalam usaha memastikan industri ayam dan telur terus kekal dan beroperasi dalam skala penuh bagi memenuhi keperluan tempatan.
“Justeru, langkah yang dilakukan oleh kerajaan ketika ini juga adalah bertujuan untuk menstabilkan (harga ayam termasuk telur) selain kita (kerajaan) juga turut mengimport bekalan ayam daripada luar negara.

“Malah, pada masa sama kerajaan juga komited untuk meningkatkan simpanan bekalan ayam secara berterusan dan memastikan rakyat dapat membeli ayam dan telur dengan harga yang berpatutan,” jelasnya lagi. – KOSMO! ONLINE


Hospital Sultanah Aminah Dua bakal dibina di Kempas
Oleh KHAIRUL MOHD. ALI

23 Jun 2022, 4:37 pm
ISKANDAR PUTERI – Kerajaan bakal membangunkan sebuah hospital baharu iaitu Hospital Sultanah Aminah (HSA) Dua yang berkapasiti 350 buah katil di Kempas bagi meningkatkan lagi taraf perkhidmatan kesihatan awam di negeri ini.
Pengerusi Jawatankuasa Kesihatan dan Perpaduan Johor, Ling Tian Soon berkata, hospital berkenaan yang akan dibina di atas tanah berkeluasan 207.55 hektar melibatkan peruntukan awal berjumlah RM500 juta.
Menurut beliau, kerajaan negeri telah membuat permohonan agar projek berkenaan dimasukkan ke dalam Rancangan Malaysia Ke-12 (RMK12).
“Johor meletakkan projek ini sebagai satu projek keutamaan, pelaksanaannya juga telah mendapat sokongan daripada Kementerian Kesihatan (KKM), HSA Dua ini akan menempatkan beberapa fasiliti lain termasuklah Pejabat Kesihatan dan juga kuarters.
“Jika permohonan ke RMK12 diluluskan dan kita dapat selesaikan isu tanah dan juga pemberian tender pada tahun hadapan, kerja pembinaan projek ini boleh mula dilaksanakan seawal 2024 dengan tempoh masa tiga tahun pembinaan,” katanya.
Beliau berkata demikian kepada pemberita selepas ditemui di pekarangan Sidang Dewan Undangan Negeri (DUN), di Kota Iskandar, di sini hari ini.

Tambah Tian Soon, pada ketika ini kerajaan negeri sedang bekerjasama dengan pihak berkuasa tempatan (PBT) untuk menyelesaikan isu penempatan setinggan yang berada di tanah berkenaan.
“Sementara itu, kita juga akan melaksanakan penambahbaikan terhadap HSA Johor Bahru sedia ada seperti membina bangunan poliklinik baharu serta menaik taraf kawasan tempat letak kenderaan.
“Selain daripada itu, pembinaan sebuah lagi hospital kerajaan baharu yang bertempat di Pasir Gudang pula sedang berjalan mengikut jadual dengan dijangka siap pembinaannya pada tahun 2024,” ujarnya.
Sementara itu, ketika sesi perbahasan sempena Sidang DUN, Tian Soon memaklumkan kadar vaksinasi Covid-19 bagi penduduk dewasa di negeri ini telah mencapai tahap 100 peratus dengan seramai 2,732,223 orang telah lengkap divaksin setakat 6 Jun tahun ini.
“Manakala kadar vaksinasi membabitkan dos penggalak bagi penduduk dewasa pula adalah pada tahap 77.9 peratus iaitu seramai 2,129,774 orang.
“Bagi golongan remaja yang berusia 12 bawah 18 tahun pula, seramai 348,070 orang atau 98.4 peratus telah menerima vaksinasi lengkap manakala bagi golongan kanak-kanak yang berusia 5 hingga 12 tahun pula adalah 56.4 peratus (230,738 orang) telah menerima satu dos vaksin dan sebanyak 41.5 peratus (170,192 orang) telah menerima vaksinasi lengkap,” katanya.
Beliau berkata demikian ketika menjawab soalan N. Saraswati (BN-Kemelah) berhubung status vaksinasi Civic di negeri ini. – KOSMO! ONLINE


Bapa anak satu dakwa jadi mangsa ‘scammer’ di Kemboja
Oleh ISWAN SHAFIQ ISA

23 Jun 2022, 4:00 pm
SEBERANG PERAI – Ibarat terlepas dari mulut buaya, masuk pula ke mulut harimau. Itu mungkin perumpamaan yang sesuai untuk menggambarkan situasi yang dihadapi seorang bekas pengurus kilang, Tan Ban Kheng, 41, ketika ini.
Bapa kepada seorang anak itu mendakwa, kisah tragisnya bermula apabila dia dipanggil menghadiri satu temu duga kerja oleh sebuah syarikat di George Town kira-kira dua bulan lalu.
Akui Ban Kheng, pekerjaan dalam bidang pembangunan perniagaan di Kemboja itu menawarkan gaji sehingga RM12,000 sebulan dan dia tidak ragu-ragu untuk menerima lamaran kerja tersebut memandangkan iklan pekerjaan itu dibuat menerusi sebuah laman carian kerja terkenal.
Bagaimanapun kata Ban Kheng, nasib malang menimpanya sebaik sahaja tiba di sana apabila mendakwa telah dikurung serta diugut oleh majikannya.
“Di situ, saya telah dikurung bersama hampir 1,000 lagi rakyat Malaysia lain yang dipercayai turut mengalami nasib yang sama seperti.
“Saya bagaimanapun bernasib baik kerana berjaya menyelamatkan diri dengan dibantu seseorang yang tidak boleh saya dedahkan,” katanya dalam satu sidang akhbar bersama Ahli Parlimen Bukit Mertajam, Steven Sim di sini hari ini.

Ban Kheng berkata, dia kini semakin dibelenggu ketakutan selepas muncul dalam satu rancangan televisyen bagi menceritakan pengalaman ngerinya di sana baru-baru ini.
“Selepas membuat pendedahan kepada media itu, saya telah dihubungi oleh seseorang yang mengakui wakil daripada sebuah parti politik pada Jumaat lalu.
“Lelaki itu mahu saya membuat pengakuan bahawa semua pendedahan itu adalah palsu, atau hidup saya akan menjadi tidak selamat selepas ini,” katanya.
Menurutnya, sebanyak tiga laporan polis telah dibuat iaitu pada 28 Mei manakala dua lagi pada 29 Mei dan 18 Jun lalu. – KOSMO! ONLINE


Che’ Puan Besar Khaleeda mohon kematian Baby Syifaa disiasat semula
Oleh KHAIRUL MOHD. ALI

23 Jun 2022, 3:41 pm
JOHOR BAHRU – Isteri Pemangku Raja Johor, Che’ Puan Besar Khaleeda Bustamam menggesa kerajaan untuk menyiasat semula kes kematian bayi perempuan, Nour Rania Asyifaa Yuseri, 15 bulan, ketika dalam jagaan di pusat jagaan kanak-kanak di Bandar Seri Sendayan, Negeri Sembilan, Februari lalu.
Khaleeda menerusi hantaran di Instagram miliknya memaklumkan pendapat yang mengatakan kecederaan bayi itu berpunca akibat terjerut tali buaian adalah tidak masuk akal.
“Bagi saya tidak masuk akal Baby Syifaa terjerut buai dengan ada kesan luka di kakinya seperti dia diheret,” tulisnya dalam hantaran berkenaan.
Baginda turut menulis tanda pagar #justiceforbabysyifaa dan turut menandakan nama Menteri Pembangunan Wanita, Keluarga dan Masyarakat, Datuk Seri Rina Harun.
Khaleeda kemudian turut berkongsi hantaran bapa bayi berkenaan iaitu Yuseri Yusoff pada 24 Mac lalu dan mempersoalkan bagaimana seseorang boleh melakukan tindakan sebegitu kepada seorang bayi yang tidak berdaya.
“How can someone do this to a helpless child. You need to reinvestigate this case,” tulisnya lagi dengan turut menandakan Polis Diraja Malaysia (PDRM).

Sementara itu, malam tadi, sekali lagi Che’ Puan Besar Khaleeda membuat hantaran merujuk kes berkenaan dengan persoalan mengenai kesan kecederaan dialami bayi terbabit.
Pada 23 Februari lalu, media melaporkan mengenai bayi berkenaan yang disahkan meninggal dunia pada pukul 4.30 petang, 22 Februari lalu selepas dibawa pengasuhnya ke Klinik Kesihatan Sendayan untuk rawatan.
Menurut siasatan awal polis, pengasuh mendakwa mangsa dijumpai dalam keadaan tidak sedarkan diri dengan leher dan kepala terkeluar daripada buaian dan tergantung pada kain buaian, manakala badan berada di dalam buaian.
Hasil bedah siasat Jabatan Perubatan Forensik Hospital Tuanku Jaafar (HTJ) Seremban pula merumuskan tekanan pada leher menjadi punca kematian bayi berkenaan.
Pengurusan kes inkues bagi menentukan punca kematian bayi perempuan itu ditetapkan semula pada 29 Jun ini di Mahkamah Koroner Seremban.- KOSMO! ONLINE


Murid tahun satu maut kemalangan ke sekolah
Oleh DIYANATUL ATIQAH ZAKARYA

23 Jun 2022, 4:11 pm
MELAKA – Seorang murid perempuan Tahun Satu Sekolah Kebangsaan Cheng di sini maut ketika dalam perjalanan ke sekolah itu di Jalan Krubong, Tampoi, di sini, pagi tadi.
Dalam kejadian kira-kira pukul 8.15 pagi itu, mangsa, Nurul Qalisha Abdul Rahim, 7, yang lengkap berpakaian sekolah maut di lokasi akibat kecederaan parah di kepala.
Ketua Jabatan Siasatan Penguatkuasaan Trafik (JSPT) Melaka, Superintendan [email protected] Zaki Omar berkata, kemalangan berlaku apabila kereta jenis Perodua Kancil dinaiki mangsa telah hilang kawalan dan terbabas.
“Nahas berlaku ketika mangsa dalam perjalanan ke sekolah bersama-sama nenek berusia 58 tahun, manakala kereta dipandu bapa saudaranya berusia 29 tahun.
“Setiba di lokasi, kereta dinaiki mereka yang dari arah Krubong ke Cheng telah terbabas sehingga berpusing masuk ke laluan bertentangan lalu dirempuh sebuah lori dari arah belakang,” katanya.
Ujarnya, akibat kemalangan itu, kanak-kanak tersebut telah mengalami kecederaan parah dan disahkan meninggal dunia di lokasi, manakala neneknya patah tangan kanan.

Tambahnya, bapa saudaranya mangsa bagaimanapun tidak mengalami sebarang kecederaan.
Mengulas lanjut beliau berkata, semakan menerusi rakaman kamera pemuka kereta diperolehi mendapati kemalangan berlaku ketika cuaca hujan lebat dan keadaan jalan berselekoh.
“Kejadian berlaku ketika hujan lebat dan permukaan jalan licin. Rempuhan di bahagian belakang juga telah mengakibatkan kanak-kanak berkenaan tersepit sebelum dikeluarkan dengan bantuan pasukan bomba,” katanya.
Katanya, mayat mangsa telah dihantar ke Unit Forensik Hospital Melaka untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Guan Eng terima RM200,000 dalam sampul di pejabatnya
Oleh NORLIZAH ABAS

23 Jun 2022, 3:47 pm
KUALA LUMPUR – Seorang kontraktor memberitahu Mahkamah Sesyen di sini, beliau memberikan wang tunai berjumlah RM200,000 kepada Lim Guan Eng sekitar 2013 dan 2014 bertujuan mengotakan janji selepas syarikatnya diberikan projek pembinaan terowong dasar laut dan jalan utama di Pulau Pinang.
Datuk Zarul Ahmad Mohd. Zulkifli memberitahu, wang itu sebahagian daripada rasuah yang diminta oleh Guan Eng melibatkan nilai 10 peratus daripada hasil keuntungan bersih yang diperoleh syarikatnya kerana mengendalikan projek itu yang dianggarkan bernilai RM6.3 bilion.
Pengarah Consortium Zenith Beijing Urban Construction Group Sdn. Bhd. (CZBUCG) itu berkata, walaupun bekas Ketua Menteri Pulau Pinang tersebut tidak meminta wang tunai daripadanya, beliau cuba menunaikan janji selepas syarikatnya diberikan projek itu.
Menurut Zarul Ahmad, 62, dalam pertemuan pada Ogos 2013, beliau menyerahkan wang tunai RM100,000 dalam sampul bersaiz A4 kepada Guan Eng selepas satu perbincangan di tingkat 28, Kompleks Tun Abdul Razak (Komtar).
“Saya tidak beritahu berapa banyak wang yang diserahkan dan hanya menyatakan ‘this is for u Sir’. Beliau mengambilnya dan saya beredar. Beliau cuma tersenyum ketika menerima sampul itu,” ujarnya.
Zarul Ahmad menjelaskan, ketika wang itu diberikan, perjanjian awal telah ditandatangani dan wang itu yang bersumber daripada CZBUCG disifatkan sebagai pemberian penting.

Kontraktor itu turut menyatakan, sebanyak RM100,000 lagi yang merupakan wang milik syarikatnya Vista Lestari Development Sdn. Bhd. diberikan kepada Guan Eng dalam pertemuan di pejabatnya di Komtar sekitar Januari 2014 menjelang sambutan Tahun Baru Cina.
“YB Guan Eng tidak bertanya kandungan sampul tersebut dan juga tidak menolaknya. YB kelihatan gembira menerimanya,” ujar saksi itu ketika membacakan pernyataan saksi pada perbicaraan terhadap Ahli Parlimen Bagan itu.
Saksi pendakwaan ke-23 itu menyatakan, wang tersebut diperoleh daripada sebilangan pelabur terdiri daripada ahli perniagaan berjaya dan beliau menyimpannya dalam bentuk tunai untuk diberikan kepada Guan Eng.
Perbicaraan di hadapan Hakim Azura Alwi bersambung esok. – KOSMO! ONLINE


Pertemuan Yasin Sulaiman, anak runtun hati netizen
Oleh SAIRUL ZAMRI MISRANI

23 Jun 2022, 4:15 pm
PETALING JAYA – Pertemuan singkat penyanyi nasyid dan komposer terkenal, Yasin Sulaiman bersama anak perempuannya iaitu Malaika ternyata mengundang sebak serta meruntun hati netizen.
Kegembiraan dan kasih sayang dua beranak itu dikongsi keluarga terdekat Yasin dalam akaun rasmi Instagram miliknya selepas mereka bertemu usai sesi sebutan kes di Mahkamah Majistret Petaling Jaya semalam.
“Hari ini (semalam) sebutan kes Yasin di mahkamah. Alhamdulillah laporan kimia sudah siap dan tarikh mahkamah yang seterusnya ialah pada 6 Julai, dua minggu dari sekarang.
“Rambut Yasin digunting oleh Barber Shop Hafis Kedah, rakan tahanan Yasin di Sungai Buloh,” tulis keterangan pada ruangan kapsyen hantaran tersebut.
Menjengah ruangan komen, rata-rata pengikut dan peminat menitipkan doa, tidak kurang juga yang mengakui sebak melihat pertemuan singkat kedua-dua beranak itu.
“Sedihnya, saya tahu awak kuat Yasin. Alhamdulillah terubat rindu anak dan bapa.

“Berharap sangat Yasin dapat dibebaskan segera dan jalani hidup normal seperti biasa,” tulis netizen.
Mengikut pertuduhan, Yasin atau nama sebenarnya Muhammad Yasin Sulaiman, 47, didakwa mengedar dadah berbahaya jenis ganja anggaran berat 214 gram di Persiaran Surian Damansara Indah Resort Home, PJU 3, Kota Damansara pukul 5.30 petang pada 24 Mac lalu.
Bagi pertuduhan tersebut, Yasin didakwa mengikut Seksyen 39B (1)(a) Akta Dadah Berbahaya 1952 dan boleh dihukum 39B(2) akta sama yang memperuntukkan penjara seumur hidup atau gantung sampai mati dan jika tidak dihukum mati hendaklah disebat tidak kurang 15 sebatan jika sabit kesalahan. – KOSMO! ONLINE


Penyakit kelamin ‘super’ cetus ancaman global
Oleh KOSMO!

23 Jun 2022, 4:30 pm
VIENNA, AUSTRIA – Saintis-saintis memberi amaran mengenai  penularan penyakit gonorea ‘super’ yang menjadi ancaman  global susulan kes seorang lelaki Austria gagal dirawat menggunakan ubat-ubatan sepatutnya, lapor portal berita MailOnline semalam.
Lelaki yang identitinya tidak didedahkan itu dilaporkan dijangkiti gonorea selepas melakukan hubungan seks  tanpa menggunakan perlindungan dengan seorang pelacur ketika bercuti di Kemboja April lalu.
Selepas pulang ke rumahnya lima hari kemudian, lelaki berkenaan mengalami kesakitan amat perit  ketika membuang air kecil.
Ujian perubatan yang dilakukan mendapati dia menghidap gonorea dan diberikan ubat antiobiotik yang sering digunakan dalam rawatan kes sedemikian.
Bagaimanapun, ubat yang kebiasaannya dapat menghilangkan simptom penyakit itu gagal menyembuhkan pesakit dan dia masih disahkan positif. Ini bermaksud rawatan yang diberikan kepada pesakit telah gagal.
Keadaan itu menyebabkan  doktor-doktor  menggelar varian tersebut sebagai ‘kebal ubat’ sekali gus berbeza varian gonorea  yang ditemui sebelum ini.

Mereka turut memberi amaran bahawa penyakit itu berkemungkinan tidak boleh dirawat sekiranya dibiarkan merebak.
Pengarang utama kes tersebut yang diterbitkan dalam jurnal Eurosurveillance , Dr. Sonja Pleininger berkata, varian itu mendatangkan ancaman kesihatan kepada seluruh dunia.
“Jika varian sedemikian dapat mewujudkan penularan berterusan, lebih banyak kes gonorea akan sukar diubati,” ujarnya.
Justeru, ubat-ubatan baharu yang menyasarkan bakteria gonorea dan/atau penghasilan vaksin gonorea yang berkesan adalah penting bagi mengekang penularan varian  ‘kebal’ ubat tersebut, katanya. – Agensi


Anggota trafik didakwa terima suapan enam tahun lalu
Oleh DIYANATUL ATIQAH ZAKARYA

24 Jun 2022, 8:43 pm
MELAKA – Seorang anggota trafik didakwa di Mahkamah Sesyen di sini, hari ini atas enam pertuduhan menerima suapan bernilai RM16,800 bagi melindungi sebuah syarikat pengangkutan sejak enam tahun lalu.
Tertuduh, Mohd. Hanif Mohamad, 36, bagaimanapun mengaku tidak bersalah sebaik sehaja pertuduhan dibacakan oleh jurubahasa mahkamah di hadapan Hakim Elesabet Paya Wan.
Mengikut keenam-enam pertuduhan, tertuduh yang berpangkat Koperal didakwa secara rasuah memperoleh suapan berjumlah RM16,800.
Sogokan itu adalah sebagai dorongan untuk tidak mengambil tindakan penguatkuasaan terhadap lori-lori milik sebuah syarikat pengangkutan di bawah Akta Pengangkutan Jalan 1987.
Perbuatan itu dilakukan menerusi pindahan atas talian melalui akaun Maybank milik syarikat Sivan Sakthi Maju Enterprise antara Januari 2016 hingga Februari tahun lalu.
Bagi tindakan itu tertuduh didakwa mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009.

Sabit kesalahan tertuduh boleh dikenakan hukuman penjara sehingga 20 tahun dan denda lima kali ganda daripada nilai suapan atau RM10,000, mengikut mana-mana yang lebih tinggi.
Terdahulu, pendakwaan yang dikendalikan Timbalan Pendakwa Raya SPRM, Irwan Shah Abdul Samat mencadangkan jaminan sebanyak RM5,000 dengan mengambil kira kesalahan dilakukan adalah serius.
Tertuduh yang diwakili Peguam, Ishak Mohd. Kari bagaimanapun merayu jumlah berkenaan dikurangkan dengan alasan tertuduh perlu menanggung isteri, empat anak dan ibu yang sudah uzur.
Selepas mendengar rayuan kedua belah pihak, mahkamah kemudian membenarkan tertuduh diikat jamin sebanyak RM5,000 berserta syarat tambahan perlu menyerahkan pasport antarabangsa kepada mahkamah dan melaporkan diri sebulan sekali di pejabat SPRM Melaka.
Beliau turut menetapkan tarikh 22 Ogos ini sebagai sebutan semula kes dan serahan dokumen. -KOSMO! ONLINE.


Piala AFC : Kedah dijinakkan kelab Indonesia
Oleh MUHAMAD ARDIE PUTRA SUHAIMI

24 Jun 2022, 11:20 pm
PETALING JAYA – Wakil Liga Malaysia, Kedah Darul Aman (KDA FC) memulakan kempen peringkat Kumpulan G saingan Piala AFC 2022 dengan langkah sumbang selepas tewas 0-2 kepada Bali United sebentar tadi.
Pada aksi di Stadium Kapten I Wayan Dipta, Bali itu, skuad Sang Kenari kendalian Aidil Sharin Sahak membariskan kesebelasan terbaik dengan menyenaraikan tonggak utama seperti Ronald Ngah Wanja, Mahmoud Al-Mardi dan Sanrawat Dechmitr.
Namun, kehadiran pemain import terbabit gagal memberi impak yang diharapkan apabila skuad Serdadu Tridatu lebih banyak menguasai sebahagian besar babak pertama.
Pasukan tuan rumah acapkali menguji benteng pertahanan KDA FC menerusi rembatan daripada Andhika Wijaya, Irfan Jaya, Pachecho dan Leonard tetapi gagal menepati sasaran.
Namun, tuah masih menjadi milik Bali United yang meraih gol hasil jaringan sendiri kapten Sang Kenari, Wanja pada masa kecederaan babak pertama.
Bersambung pada separuh masa kedua, skuad KDA FC dilihat berusaha untuk bangkit daripada ketinggalan 0-1 dengan Aidil memasukkan pemain simpanan Fayadh Zulkifli dan Azammudin Akil bagi mengubah tempo perlawanan.

Lebih malang, percaturan yang dibuat oleh pengendali Bali United, Stefano Cugurra lebih menjadi apabila pemain gantian, Rahmat Syamsuddin menjaringkan gol kedua tuan rumah pada minit ke-82.
Skuad Sang Kenari berusaha untuk mencari gol sagu hati tetapi keputusan 2-0 kekal sehingga tamat perlawanan. – KOSMO! ONLINE


Kosmo, Utusan menang 4 Hadiah Kewartawanan Malaysia MPI-Petronas 2021
Oleh HARRITH HISHAM

24 Jun 2022, 11:16 pm
KUALA LUMPUR – Akhbar Kumpulan Media Mulia Sdn. Bhd. iaitu Kosmo! dan Utusan Malaysia berjaya merangkul empat kategori utama Hadiah Kewartawanan Malaysia (HKM) MPI-Petronas 2021 di Hotel Shangri-La di sini hari ini.
Ketua Kreatif Media Mulia, Mohamad Rizal Mohamed Nor menjuarai Kategori Desain Halaman Pertama Terbaik menerusi laporan bertajuk ‘Percepat pemulihan ekonomi’, ‘Pakej bantuan kelapan’ dan ‘Sekolah di Lembah Klang sesak’.
Selain itu, jurufoto Utusan Malaysia, Amir Khalid turut memenangi emas bagi Kategori Kewartawanan Foto Cemerlang menerusi laporan bertajuk ‘Mengenang Nasib’.
Kedua-duanya membawa pulang wang tunai bernilai RM10,000 beserta trofi dan sijil.
Bagi Kategori Laporan Berita Cemerlang, wartawan Kosmo! Abdul Rashid Abdul Rahman pula memenangi perak menerusi laporan ‘Perkampungan emas’, ‘Mukim Kechau dalam Jajaran Emas’, ‘Tanah emas’ tidak akan dirampas’, ‘Perangkap tauke emas’ dan ‘Malaysia kaya dengan emas’.
Seterusnya, wartawan Utusan Malaysia, Mohamad Athir Ismail turut memenangi gangsa bagi Kategori Kewartawan Alam Sekitar Cemerlang menerusi laporan bertajuk ‘Haiwan, tumbuhan diancam kepupusan’, ‘Kali kedua ‘kena main’ dan ‘Orang Asli dakwa diugut tidak warta tanah adat’.

Kesemua anugerah berkenaan disampaikan oleh penerima Hadiah Kajai terdahulu yang telah dipilih bagi memberi kelainan pada Malam Wartawan Malaysia (MWM) 2022.
Bagaimanapun, tiada anugerah Kajai diberikan pada tahun ini.
Turut hadir, Ketua Pegawai Eksekutif Institut Akhbar Malaysia (MPI), Datuk Dr. Chamil Wariya dan Tokoh Wartawan Negara, Tan Sri Johan Jaafar.
Chamil berkata, MPI berbangga pada tahun ini apabila HKM 2021 mencatatkan peningkatan 35 peratus bersamaan 350 penyertaan berbanding 2020 sekali gus menunjukkan kesediaan pengamal media untuk berdaya saing secara sihat.
“Dengan kata lain, tersirat di balik MWM 2022 adalah peranan bagi mengiktiraf karya cemerlang yang dihasilkan oleh para wartawan setiap tahun,” ujarnya. – KOSMO! ONLINE


KL City sekadar seri dengan PSM Makassar
Oleh MOHD. FITRIE MUHAMAD

24 Jun 2022, 10:14 pm
KUALA LUMPUR – Hasrat Kuala Lumpur City untuk membuka saingan Kumpulan H Piala Konfederasi Bolasepak Asia (AFC) dengan kemenangan musnah apabila terpaksa berpuas hati dengan keputusan seri tanpa jaringan dengan kelab Indonesia, PSM Makassar di Stadium Bola sepak Kuala Lumpur, sebentar tadi.
Walaupun lebih memiliki peluang terbaik, aspek penyudah pasti menghadirkan kerisauan buat pengendali KL City, Bojan Hodak selepas mempersiakan banyak peluang.
Menjelang aksi kedua bertemu kelab Singapura, Tampines Rovers, KL City pastinya menagih sorakan penyokong sendiri ketika perlawanan pertama sebentar tadi hanya dihadiri 1,259 orang penonton sedangkan Stadium Bolasepak Kuala Lumpur memiliki kapasiti 18, 000.
Terdahulu, kedua-dua pasukan memulakan perlawanan dengan aksi seimbang dan minit ke-21, KL City menerusi kaptennya, Paulo Josue hampir meletakkan tuan rumah di depan sebaliknya rembatan dari luar kotak penalti berjaya dibaca tepat oleh penjaga gol lawan, Muhammad Reza Pratama.
Pemain Kuala Lumpur City, Paulo Josue membuat percubaan ketika menentang PSM Makassar pada Perlawanan Peringkat Kumpulan Piala AFC, di sini hari ini. Gambar: SHIDDIEQIIN ZON

Seterusnya, KL City dilihat lebih selesa melancarkan serangan dengan Romel Morales, Kamal Azizi, Kevin Koubemba dan Josue terus mempersiakan peluang sekaligus memaksa 45 minit pertama tanpa jaringan.
Minit ke-43, Yakob Sayuri berjaya mencemaskan penyokong tuan rumah apabila lencongan yang dilakukannya hampir menyumbangkan jaringan tetapi percubaan itu sekadar singgah di palang gol.

Nasib malang terus menghimpit tuan rumah di babak kedua dengan menyaksikan dua percubaan menerusi Morales pada minit ke-58 dan tandukan Irfan Zakaria sekadar singgah di palang serta tiang gol. – KOSMO! ONLINE


Selangor jumpa Pahang final B16 Kebangsaan
Oleh MUHAMMAD ZUHAILY BADLISHAH

24 Jun 2022, 11:13 pm
KUALA LUMPUR – Selangor mara ke pentas final Kejohanan Hoki Bawah 16 tahun (B16) Kebangsaan selepas menewaskan juara bertahan, Perak 2-0 pada separuh akhir di Stadium Hoki Nasional, Bukit Jalil sebentar tadi.
Kemenangan itu secara tidak langsung berjaya menebus kekecewaan Selangor yang pernah dimalukan Perak 0-5 sewaktu final edisi terakhir kejohanan pada tiga tahun lalu.
Bagaimanapun, Selangor yang kini dibimbing bekas penyerang berpengalaman skuad kebangsaan, Tengku Ahmad Tajuddin Tengku Abdul Jalil tidak diberikan laluan mudah oleh Perak sepanjang aksi itu.
Selangor terpaksa menunggu sehingga lewat permainan untuk meledak dua gol padang menerusi Mohamad Syazwan Mohd. Shamsul dan Muhammad Syairiel Shah Mohd. Shahrul pada minit ke-53 serta 58.
DANISH IRFAN (tengah) meledak dua gol buat Pahang menewaskan Negeri Sembilan 4-0 dalam aksi separuh akhir di Stadium Hoki Nasional sebentar tadi. – MHC
Lawan Selangor pada final di Stadium Hoki Nasional malam esok adalah Pahang yang mengesahkan kemaraan selepas membelasah Negeri Sembilan 4-0 dalam satu lagi aksi separuh akhir sebentar tadi.
Pahang yang dibimbing Mohd. Sufian Mohamad meraih empat gol menerusi dua jaringan Muhammad Danish Irfan Muhammad Saufi dan satu daripada Muhammad Hakeem Danish Fadhlur Rahman serta Shafiq Ammar Fahmi Suzaini.

Sementara itu, final bagi kategori wanita yang akan berlangsung petang esok menyaksikan pertembungan antara Negeri Sembilan dan Pulau Pinang.
Negeri Sembilan menewaskan Melaka 3-1, manakala Pulau Pinang berpesta gol membelasah Perak 6-0 dalam dua aksi separuh akhir kategori wanita di Stadium Hoki Nasional petang tadi. – KOSMO! ONLINE


Suu Kyi terasing dalam penjara
Oleh KOSMO!

24 Jun 2022, 9:30 pm
YANGON – Pemimpin Myanmar yang digulingkan, Aung San Suu Kyi tetap bersemangat selepas dipindahkan daripada tahanan dalam rumah ke sebuah penjara, kata sumber yang mempunyai maklumat kes tersebut kelmarin.
Sumber berkenaan berkata, sejak ditumbangkan dalam rampasan kuasa tentera tahun lalu, Suu Kyi dikenakan tahanan dalam rumah di satu lokasi rahsia di Naypyidaw dengan ditemani staf domestik dan anjing peliharaannya.
Pemenang Hadiah Nobel berumur 77 tahun itu meninggalkan premisnya hanya untuk menghadiri perbicaraan di mahkamah yang berkemungkinan menyaksikan beliau dihukum penjara lebih 150 tahun.
Pada Rabu lepas, Suu Kyi dipindahkan daripada tahanan dalam rumah ke tahanan pengasingan di penjara, kata jurucakap junta, Zaw Min Tun.
Namun, Suu Kyi tetap tenang selepas dipindahkan, kata sumber sama pula.
“Beliau seperti dirinya sebelum ini dan tetap bersemangat,” tambahnya.

Menurut sumber lain, staf domestik dan anjing Suu Kyi tidak mengiringinya apabila beliau dipindahkan ke penjara kelmarin, manakala kawalan keselamatan di sekitar penjara adalah lebih ketat berbanding sebelumnya.
Sumber tersebut berkata, sebanyak tiga staf wanita di penjara berkenaan akan ditugaskan untuk menjaga pemimpin itu tanpa menyatakan sama ada mereka ialah banduan atau warden penjara.
Sementara itu, seorang jurucakap Setiausaha Agung Pertubuhan Bangsa-Bangsa Bersatu (PBB), Antonio Guterres berkata, pegawai-pegawai badan dunia itu amat bimbang tentang keadaan Suu Kyi. – AFP


Lelaki sakit mental dihukum penjara 12 tahun hina Raja Thailand
Oleh KOSMO!

24 Jun 2022, 9:00 pm
BANGKOK – Seorang lelaki yang mempunyai masalah mental dijatuhi hukuman penjara selama  12 tahun selepas membuat kenyataan mengkritik keluarga diraja Thailand, lapor laman berita Thaiger.
Lelaki berusia 29 tahun dan dikenali sebagai Punyaphat  itu menulis beberapa catatan di laman  Facebook Royalist Marketplace. Dia mempertikaikan populariti keluarga diraja Thailand dan kekerapan lawatan Raja Vajiralongkorn ke Jerman.
Pengarah urusan sebuah syarikat sukan tempatan, Siwapan Manitkul melaporkan komen Punyaphat kepada polis. Punyaphat kemudian didakwa mengikut Seksyen 112 kanun jenayah negara atau dikenali sebagai undang-undang lèse majesté.
Siwapan  telah melaporkan sekurang-kurangnya 9 individu lain kerana didakwa memfitnah keluarga diraja Thailand di media sosial sepanjang tahun  2020.
Mahkamah Wilayah Samut Prakan memutuskan bahawa empat komen  Punyaphat di platform Royalist Marketplace pada 9 dan 10 Mei 2020 bertujuan untuk menghasut kebencian terhadap raja dan permaisuri negara itu.
Dia dijatuhi hukuman penjara 12 tahun oleh mahkamah kerana memfitnah keluarga diraja dan melanggar Akta Jenayah Komputer.

Hukuman itu kemudian dikurangkan kepada 6 tahun kerana tertuduh mengaku salah.
Ibu Punyaphat berkata, anaknya mengalami sindrom kurang daya tumpuan dan kecelaruan personaliti  obsesif-kompulsif.
Menurut wanita berkenaan, anaknya hanya boleh berkomunikasi secara terhad, tidak dapat mengawal dirinya ketika menghadapi tekanan dan bertindak meninggalkan rumah bersendirian.
Mahkamah bagaimanapun berpuas hati dengan kemampuan Punyaphat membantah pertuduhan tersebut dan memutuskan bahawa dia tidak perlu berjumpa pakar psikiatri kerana boleh bercakap tentang dirinya.
Peguam Punyaphat membayar ikat jamin dan akan merayu keputusan mahkamah.
Dia dibebaskan dengan ikat jamin 225,000 baht (RM27,878) sementara menunggu keputusan rayuan kes tersebut. – Agensi


Liga Super : JDT amuk baham ‘Gergasi’ Merah
Oleh MOHAMAD FAIZAL HASHIM

24 Jun 2022, 11:47 pm
ISKANDAR PUTERI – Juara bertahan Liga Super, Johor Darul Ta’zim (JDT) merampas semula kedudukan pendahulu liga selepas membelasah Selangor 5-1 di Stadium Sultan Ibrahim, di sini malam ini.
Kemenangan itu menyaksikan skuad Harimau Selatan memintas Sabah FC dengan mengutip 19 mata, dibezakan satu mata dengan kekurangan satu perlawanan.
Selangor yang gah menewaskan Sarawak United FC 7-0, Ahad lalu tampil dengan aksi longlai sehingga mudah dibelasah penyandang juara Liga Super musim lalu.
Belum panas aksi pertemuan antara dua pasukan gergasi tanah air, JDT mengejutkan pasukan Red Giant apabila memperoleh gol awal menerusi jaringan penyerang berbisa, Bergson Da Silva ketika perlawanan baru memasuki minit ketiga.
Penyerang kelahiran Brazil itu tidak mensia-siakan umpanan cantik Fernando Forestieri yang bertindak pantas mengambil sepakan percuma menolak bola sebelum melepaskan rembatan deras ke penjuru kanan gawang menewaskan penjaga gol, Khairulazhan Khalid.
Jaringan awal itu membuka mata skuad kendalian Michael Feichtenbeiner untuk mengatur gerakan namun hasrat itu dipatahkan benteng pertahanan ampuh Harimau Selatan. – KOSMO ONLINE


5 terbunuh, 35 cedera kebakaran di Buenos Aires
Oleh KOSMO!

24 Jun 2022, 10:00 pm
BUENOS AIRES, Argentina – Sebanyak dua wanita dan tiga kanak-kanak daripada sebuah keluarga yang sama, meninggal dunia dalam kebakaran bangunan apartmen di Buenos Aires kelmarin, manakala 35 mangsa lain dikejarkan ke hospital, kata pasukan kecemasan.
Pegawai bomba, Pablo Giardina berkata, kebakaran berlaku pukul 6 pagi (waktu tempatan) di tingkat tujuh sebuah bangunan di kejiranan Recoleta, tengah Buenos Aires dan merebak dengan pantas ke tingkat lapan.
“Kedua-dua wanita dan tiga kanak-kanak itu masih hidup ketika dipindahkan tetapi meninggal dunia semasa dalam perjalanan ke hospital akibat terhidu asap dan melecur,” tambah ketua perkhidmatan kecemasan SAME, Alberto Crescenti pula.
Seorang saudara-mara mangsa yang berusia 52 tahun cedera parah.
Dia merupakan antara 35 orang yang menerima rawatan kerana mengalami pelbagai kecederaan.
Beberapa pegawai berkata, antara mereka yang berada di hospital termasuk anggota polis dan penyelamat.

Pendakwa raya, Sebastian Fedullo yang bertanggungjawab menyiasat kemalangan itu berkata, kebakaran dalam bangunan setinggi 14 tingkat tersebut bukan berpunca daripada perbuatan khianat, manakala tiada bukti letupan berlaku. – AFP


Cub Prix : Harith catat masa terpantas
Oleh TENGKU DANISH BAHRI TENGKU YUSOFF

24 Jun 2022, 9:41 pm
KUALA NERUS – Pelumba Tobaki Pink Racing Team, Md. Harith Farhan Baharin mempamerkan aksi meyakinkan pada pusingan kelayakan Kejuaraan Cub Prix Malaysia di Litar Perlumbaan Terengganu hari ini.
Beliau mencatat masa terpantas sepusingan 51.616 saat (s) bagi saringan Kumpulan A mengatasi pendahulu kategori pelumba, Md. Hafiza Rofa yang mencatat masa 0:51:819s di tempat kedua.
Seorang lagi pelumba Tobaki Pink Racing Team, Saiful Azhary Muhamad pula berada di tempat ketujuh Kumpulan B apabila merekodkan masa 0:52:690s.
Dalam pusingan kelayakan hari ini, 28 pelumba dibahagikan kepada Kumpulan A dan B dengan lima pelumba terpantas setiap kumpulan akan bersaing pada pusingan ‘shootout’ pagi esok bagi menentukan kedudukan grid 10 terbaik untuk perlumbaan pada sebelah petang.
Prinsipal pasukan Tobaki Pink Racing Team, Nur Atikah Azwar berkata, beliau optimis dua pelumba CP125 itu mampu mengekalkan aksi konsisten pada perlumbaan sebenar esok.
“Saya lihat tunggangan Md. Harith lebih positif dan diharap dia dapat meneruskan momentum bersama Saiful dan tiga pelumba kategori Wira,” katanya ketika ditemui Kosmo! hari ini. – KOSMO! ONLINE


Polis Peru rampas lebih 1 tan kokain
Oleh KOSMO!

24 Jun 2022, 7:30 pm
LIMA, Peru – Pihak berkuasa Peru merampas lebih satu tan dadah jenis kokain dalam siri serbuan besar-besaran di Valle de los Ríos Apurímac, Ene y Mantaro (VRAE) pada Selasa lalu, lapor laman berita Wion News.
VRAE adalah kawasan lembah di Peru yang terkenal dengan aktiviti penghasilan dadah. Pengumuman rampasan dadah itu dibuat oleh Kementerian Dalam Negeri Peru.
Polis Peru melakukan tiga serbuan dan merampas kokain dengan berat  keseluruhan 1,448 kilogram.
Operasi pembanterasan dadah itu dilancarkan  di tiga rantau berbeza iaitu Junin, Ucayali dan Ayacucho. Dalam satu serbuan tersebut, polis melepaskan tembakan ke arah makmal dadah dan merampas kokain beserta dua kenderaan serta memberkas dua suspek.
Pertempuran dengan kartel dadah adalah masalah berterusan bagi pihak berkuasa di negara-negara Amerika Selatan. – Agensi


2 September keputusan kes rasuah Bung, Zizie
Oleh NUZULSHAM SHAMSUDDIN

24 Jun 2022, 8:28 pm
KUALA LUMPUR – Nasib Ahli Parlimen Kinabatangan, Datuk Seri Bung Moktar Radin, dan isteri, Datin Seri Zizie Izette Abdul Samad sama ada dibebaskan atau membela diri daripada pertuduhan rasuah akan diketahui pada 2 September ini di Mahkamah Sesyen di sini.
Hakim Rozina Ayob menetapkan tarikh itu selepas mahkamah pada hari ini telah selesai mendengar hujah daripada pihak pendakwaan dan pembelaan.
Dalam prosiding hari ini pendakwaan diwakili Timbalan Pendakwa Raya Law Chin How manakala pembelaan diwakili peguam M.Athimulan yang mewakili Bung manakala Datuk K.Kumaraendran mewakili Zizie Izette.
Terdahulu pihak pendakwaan berhujah suapan wujud dalam pelbagai bentuk termasuk komisen atau wang pengenalan.
“Adalah menjadi suatu kesalahan penerimaan atau pemberian suapan itu diterima atau diperolehi secara rasuah atau dengan niat yang jahat, ” kata pihak pendakwaan.
Sementara pihak pembelaan pula berhujah perlu ada bukti pembayaran oleh saksi pendakwaan ke-24 (Madhi Abdul Hamid) dan 25 (Norhaili Ahmad Mokhtar) kepada tertuduh pertama (Bung Moktar) selain bukti penerimaan dalam erti kata tertuduh pertama telah mendapat suapan.

Pada 17 Mei lalu, kes itu ditutup selepas saksi terakhir yang juga pegawai penyiasat Suruhanjaya Pencegahan Rasuah Malaysia (SPRM), Norsharil Saharom, 37, selesai memberikan keterangan.
Pada 3 Mei 2020, Bung ,63, mengaku tidak bersalah atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung yang merupakan Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie,44,.
Kesalahan itu didakwa dilakukan di Public Bank cawangan Taman Melawati, Jalan Bandar 12, Taman Melawati di sini antara pukul 12.30 tengah hari dan 5 petang pada 12 Jun 2015. – KOSMO! ONLINE.